AN COIMISIÚN EORPACH An Bhruiséil,16.5.2018 COM(2018) 302 final 2018/0152(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 767/2008, Rialachán (CE) Uimh. 810/2009, Rialachán (CE) 2017/2226, Rialachán (CE) 2016/399, Rialachán (CE) XX/2018 [An Rialachán um Idir-inoibritheacht], agus Cinneadh 2004/512/CE agus lena n

x001e

aisghairtear Cinneadh 2008/633/CGB ón gComhairle



{SEC(2018) 236 final}

{SWD(2018) 195 final}

{SWD(2018) 196 final}



MEABHRÁN MÍNIÚCHÁIN 1.COMHTHÉACS AN TOGRA ·Comhthéacs an togra Ón mbliain 2011 i leith, tá an Córas Faisnéise Víosaí (VIS) ar an réiteach teicneolaíochta lena néascaítear an nós imeachta um iarratas a dhéanamh ar víosa ghearrfhanachta agus lena gcabhraítear le húdaráis víosaí, údaráis teorann, údaráis tearmainn agus údaráis imirce seiceáil mhear éifeachtach a dhéanamh ar an bhfaisnéis riachtanach maidir le náisiúnaigh tríú tír a dteastaíonn víosa uathu chun taisteal go dtí an tAontas Eorpach. Le VIS, nasctar consalachtaí na mBallstát ar fud an domhain le chéile, mar aon le gach ceann de na pointí trasnaithe teorann seachtraí atá acu. Déantar meaitseáil bhithmhéadrach, maidir le méarloirg go príomha, leis an gcóras chun sainaithint agus fíorú a dhéanamh. Mar a luadh sa Teachtaireacht maidir leis an gcomhbheartas víosaí a oiriúnú do dhúshláin nua, is cuid bhunriachtanach de acquis Schengen é comhbheartas víosaí an Aontais. Tá an beartas víosaí ina uirlis lena néascaítear an turasóireacht agus an gnó agus, ag an am céanna, lena gcoisctear rioscaí slándála agus riosca na himirce neamhrialta isteach san Aontas, agus ba cheart leanúint leis an mbeartas a úsáid ar an mbealach sin. Cé nár athbhreithníodh na prionsabail bhunúsacha taobh thiar de phróiseáil víosaí ón uair a tháinig an Cód Víosaí i bhfeidhm sa bhliain 2010 agus ón uair a tháinig VIS i bhfeidhm sa bhliain 2011, tá athrú as cuimse tagtha ar an timpeallacht ina noibrítear an beartas víosaí. Mar thoradh ar na dúshláin imirce agus slándála a bhfuiltear ag dul i ngleic leo le blianta beaga anuas, táthar ag díriú na díospóireachta polaitiúla ar an limistéar nach bhfuil rialú teorann inmheánach ann i gcoitinne, agus ar an mbeartas víosaí go háirithe, agus spreagadh an tAontas athmheasúnú a dhéanamh ar an gcothromaíocht idir an imirce agus an tslándáil, tosca eacnamaíocha agus an caidreamh seachtrach i gcoitinne. Sa Teachtaireacht chun Schengen a chaomhnú agus a neartú, luaigh an Coimisiún cheana féin gurb amhlaidh, i limistéar nach bhfuil rialuithe ann ag teorainneacha inmheánacha, gur ábhar leasa choitinn iad bagairtí trasteorann a théann i bhfeidhm ar an mbeartas poiblí nó ar an tslándáil inmheánach. In éagmais rialuithe teorann inmheánaí, tugadh bearta isteach maidir le teorainneacha seachtracha, leis an mbeartas víosaí, le Córas Faisnéise Schengen, le cosaint sonraí, le comhar póilíneachta, le comhar breithiúnach in ábhair choiriúla agus le beartais drugaí. Ag an am céanna, tá forbairtí suntasacha teicneolaíochta ag cruthú deiseanna nua chun próiseáil víosaí a éascú d’iarratasóirí agus do chonsalachtaí araon. Ós rud é go bhfuil VIS ina chuid thábhachtach den chreat is bonn leis an mbeartas víosaí, comhlánaíonn an togra seo an togra le déanaí lena leasaítear an Cód Víosaí, ar togra é a chuir an Coimisiún i láthair an 14 Márta 2018. Tá VIS ina chuid dhílis de chur chuige an Choimisiúin i leith sonraí a bhainistiú le haghaidh teorainneacha, imirce agus slándála. Is é is aidhm dó a áirithiú go mbeidh ag gardaí teorann, oifigigh forfheidhmithe dlí, oifigigh inimirce agus údaráis bhreithiúnacha an fhaisnéis a theastaíonn uathu chun teorainneacha seachtracha an Aontais a chosaint ar bhealach níos fearr, imirce a bhainistiú agus slándáil inmheánach a fheabhsú do gach saoránach. I mí na Nollag 2017, mhol an Coimisiún na rialacha maidir le hidir-inoibritheacht idir córais faisnéise an Aontais chun go noibreodh siad le chéile ar bhealach níos cliste níos éifeachtúla. Sa bhliain 2016, deimhníodh sa Rialachán maidir le Córas Dul Isteach/Imeachta (EES) gur féidir le córas EES agus córas VIS a bheith idir-inoibritheach go hiomlán le chéile chun léargas iomlán a thabhairt ar stair na náisiúnach tríú tír maidir le hiarratais a dhéanamh ar víosaí trí fhaisnéis a chur leo maidir leis an dóigh ar úsáid siad a víosaí. Leis an togra maidir le creat a bhunú le haghaidh idir-inoibritheacht idir córais faisnéise an Aontais i dtaca le teorainneacha agus víosaí, leasaítear Rialachán VIS chun VIS, i dteannta EES agus Chóras an Aontais Eorpaigh um Fhaisnéis agus Údarú Taistil (ETIAS), a bhunú mar chuid den ardán aonair ar a mbeidh an idir-inoibritheacht bunaithe. Is é an toradh a bheidh ar an mbrathadóir ilchéannachtaí a tugadh isteach leis an togra maidir le hidir-inoibritheacht go mbeidh sé níos fusa ilchéannachtaí a bhrath agus calaois aitheantais a chomhrac. Leis an mbrathadóir, tabharfar don údarás víosaí atá ag próiseáil iarratais fógra uathoibríoch má aithnítear an tiarratasóir faoi chéannachtaí éagsúla chun go mbeidh an túdarás in ann an beart iomchuí a dhéanamh. A luaithe atá na córais faisnéise nua i mbun feidhme agus a áirithítear go bhfuil idir-inoibritheacht ar bun eatarthu, méadófar go mór an cumas atá ag oifigigh próiseála víosaí seiceálacha meara cúlra a dhéanamh ar iarratasóirí. Leis an tairseach Eorpach chuardaithe, beifear in ann cuardaigh aonair a úsáid chun torthaí a fháil ó chórais dhifriúla. Cabhróidh sé sin slándáil an limistéir nach bhfuil rialuithe teorann inmheánaí ann a mhéadú. Is gá leasú a dhéanamh ar an reachtaíocht maidir le próiseáil víosaí chun an cuspóir sin a ghnóthú. Ba cheart a áireamh leis na leasuithe go háirithe an oibleagáid ar údaráis víosaí breathnú go huathoibríoch ar an mbrathadóir ilchéannachtaí agus ar bhunachair shonraí eile agus iad ag déanamh measúnuithe slándála agus imirce ar náisiúnaigh tríú tír atá ag déanamh iarratas ar víosa ghearrfhanachta. Sainaithníodh bearna faisnéise ar leibhéal an Aontais maidir leis na doiciméid lena gceadaítear do náisiúnaigh tríú tír fanacht i limistéar Schengen ar feadh tréimhse níos mó ná 90/180 lá: víosaí fadfhanachta, ceadanna cónaithe agus cártaí cónaithe (an Tuarascáil Chríochnaitheach ón sainghrúpa ardleibhéil um chórais faisnéise agus idir-inoibritheacht – HLEG – a eisíodh i mí na Bealtaine 2017). D’iarr an Chomhairle ar an gCoimisiún staidéar indéantachta a dhéanamh ar lárstóras de chuid an Aontais a bhunú ina gcuimseofaí faisnéis maidir le víosaí fadfhanachta, cártaí cónaithe agus ceadanna cónaithe. Tugadh an staidéar chun críche i mí Mheán Fómhair 2017 agus thángthas ar an gconclúid ann go mbeadh stóras, a bheadh mar chuid de VIS, ar an réiteach is indéanta ó thaobh slándáil TF, cur chun feidhme agus éifeachtúlacht chostais de. Rinneadh staidéar leantach ar a riachtanaí agus a chomhréirí a bheadh sé VIS a leathnú chun sonraí faoi víosaí fadfhanachta agus faoi dhoiciméid chónaithe a áireamh ann. De bhreis ar an obair idir-inoibritheachta a seoladh i mí Aibreáin 2016 chun córais faisnéise níos láidre níos cliste a chruthú le haghaidh teorainneacha agus slándála, rinneadh meastóireacht fhoriomlán ar VIS sa bhliain 2016. Le linn na meastóireachta sin, féachadh go sonrach ar an oiriúnacht don fheidhm, don éifeachtúlacht, don éifeachtacht agus don bhreisluach don Aontas a bhí ag baint leis an gcóras. Fuarthas amach inti go gcomhlíonann VIS a chuid cuspóirí agus feidhmeanna agus go bhfuil sé fós ar cheann de na córais is mó forbairt dá chineál, cé gur ghá é a fhorbairt a thuilleadh i roinnt réimsí sonracha mar thoradh ar dhúshláin nua ó thaobh bainistíocht víosaí, teorann agus imirce de. An 17 Aibreán 2018, chuir an Coimisiún togra i láthair maidir le slándáil cártaí cónaithe náisiúnach tríú tír ar baill teaghlaigh iad ag saoránaigh de chuid an Aontais. Mar thoradh ar an togra sin, ní gá cártaí cónaithe den sórt sin a áireamh in VIS. ·Forálacha atá ann faoi láthair a bhaineann leis an togra Bunaíodh VIS le Cinneadh 2004/512/CE agus leagtar a chuspóir, a fheidhmiúlachtaí agus a fhreagrachtaí amach i Rialachán (CE) Uimh. 767/2008 (Rialachán VIS). Leagtar amach le Rialachán (CE) Uimh. 810/2009 an 13 Iúil 2009 (an Cód Víosaí) na rialacha maidir le haitheantóirí bithmhéadracha a chlárú in VIS. Leagtar síos le Cinneadh 2008/633/CGB ón gComhairle an 23 Meitheamh 2008 na coinníollacha faoina bhféadfaidh údaráis ainmnithe na mBallstát agus Europol rochtain a fháil chun breathnú ar VIS chun críocha cionta sceimhlitheoireachta agus cionta coiriúla tromchúiseacha eile a chosc, a bhrath agus a imscrúdú. Tá an togra seo gan dochar do Threoir 2004/38/CE. Ní leasaítear Treoir 2004/38 ar bhealach ar bith leis an togra seo. ·Cuspóirí an togra Comhfhreagraíonn cuspóirí ginearálta an tionscnaimh seo do na cuspóirí Conradhbhunaithe maidir le slándáil a fheabhsú laistigh den Aontas agus ag a theorainneacha, éascú a dhéanamh ar an gceart atá ag taistealaithe dlisteanacha chun an teorainn sheachtrach a thrasnú agus chun gluaiseacht agus fanacht faoi shaoirse laistigh den limistéar nach bhfuil rialuithe teorann inmheánaí ann, agus bainistíocht theorainneacha seachtracha Schengen a éascú. Déantar na cuspóirí sin a mhionléiriú a thuilleadh sa Chlár Oibre Eorpach maidir leis an Imirce agus i dteachtaireachtaí dá éis sin, mar shampla an Teachtaireacht chun Schengen a chaomhnú agus a neartú, an Clár Oibre Eorpach maidir leis an tSlándáil, na tuarascálacha ar dhul chun cinn ón gCoimisiún i dtreo Aontas Slándála éifeachtach dílis, agus an Teachtaireacht maidir leis an gcomhbheartas víosaí a oiriúnú do dhúshláin nua. Is iad seo a leanas cuspóirí sonracha an togra seo: (1)an nós imeachta um iarratas a dhéanamh ar víosa a éascú; (2)seiceálacha ag pointí trasnaithe teorann seachtraí agus laistigh de chríoch na mBallstát a éascú agus a neartú;

(3)slándáil inmheánach limistéar Schengen a fheabhsú trí mhalartú faisnéise i measc na mBallstát a éascú maidir le sealbhóirí víosa fadfhanachta agus ceada cónaithe ar náisiúnaigh tríú tír iad. Saothraítear roinnt cuspóirí coimhdeacha freisin: (4)éascú a dhéanamh ar sheiceálacha céannachta ar náisiúnaigh tríú tír ag údaráis imirce agus údaráis forfheidhmithe dlí ar chríoch Ballstáit; (5)laghdú a dhéanamh ar an deacracht a bhaineann le daoine ar iarraidh a shainaithint; (6)cabhrú leis an bpróiseas um shainaithint agus filleadh a dhéanamh ar aon duine a bhféadfadh sé nach mbeadh na coinníollacha iontrála, na coinníollacha fanachta ná na coinníollacha cónaithe sna Ballstáit á gcomhlíonadh aige nó a bhféadfadh sé nach mbeadh na coinníollacha sin á gcomhlíonadh a thuilleadh aige; (7)cabhrú le húdaráis forfheidhmithe dlí rochtain a fháil ar shonraí na niarratasóirí ar víosa ghearrfhanachta agus na sealbhóirí víosa ghearrfhanachta (rud is féidir a dhéanamh cheana féin faoi na rialacha reatha), agus an rochtain sin a leathnú chuig sealbhóirí víosa fadfhanachta agus sealbhóirí ceada cónaithe, nuair is gá é sin le haghaidh coireacht thromchúiseach agus sceimhlitheoireacht a chosc, a imscrúdú agus a bhrath, agus ardchaighdeáin chosanta sonraí agus ardchaighdeáin phríobháideachta á náirithiú ag an am céanna; (8)staitisticí a bhailiú chun tacú leis an Aontas beartais imirce a cheapadh ar bhonn fianaise. 2.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR ·Meastóireachtaí ex post/seiceálacha oiriúnachta ar an reachtaíocht atá ann cheana Rinneadh meastóireacht REFIT ar VIS sa bhliain 2016 agus ba aisti sin a rinneadh roinnt moltaí ar mhaithe le feidhmiú an chórais a fheabhsú. Bhí na moltaí sin ina mbunús don togra seo. Tríd is tríd, léiríodh sa mheastóireacht ar VIS go bhfuil ag éirí leis an gcóras a chuspóirí a ghnóthú. Mar sin féin, taispeánadh inti freisin gur gá VIS a fhorbairt a thuilleadh chun freagairt ar bhealach níos fearr do dhúshláin nua maidir le beartais víosaí, teorann agus slándála. D’fhéadfaí an méid sin a dhéanamh trí idirnasc a chruthú le córais TF atá ann cheana agus atá ag teacht chun cinn agus trí iniúchadh a dhéanamh ar dhóigheanna a bhféadfaí faisnéis maidir le víosaí fadfhanachta, lena náirítear bithmhéadracht, a chlárú in VIS. Léiríodh sa mheastóireacht freisin go bhfuil gá ann le feabhsuithe, go háirithe maidir le faireachán a dhéanamh ar cháilíocht sonraí agus le staitisticí a tháirgeadh. Ba de chineál teicniúil a bhí formhór na saincheisteanna a sainaithníodh sa mheastóireacht agus tacaíonn siad leis an gcóras a ailíniú a thuilleadh leis na tograí reachtacha nua sa réimse seo. Baineann siad leis na nithe seo a leanas go háirithe: 1) feabhas a chur ar cháilíocht sonraí; 2) feidhmiúlacht VISMail a chomhtháthú isteach in VIS; 3) na feidhmeanna comhairliúcháin agus ionadaíochta a lárú; 4) tacaíocht a thabhairt d’aithint íomhá den aghaidh nó do mhéarloirg neamhfhollasa a úsáid; agus 5) inneall tuairiscithe agus staidrimh a bhunú atá bunaithe ar shonraí VIS. Idir mí Dheireadh Fómhair 2016 agus mí Iúil 2017, rinne eu-LISA staidéar ar na héifeachtaí teicniúla go léir a luadh sa mheastóireacht ar VIS agus a measadh a thiocfadh chun cinn. Ní raibh sé riachtanach, dá bhrí sin, measúnú mionsonraithe a dhéanamh ar éifeacht na bhfeabhsuithe teicniúla sin. Mar sin féin, ní hé amháin gur ghá anailís theicniúil a dhéanamh ar roinnt saincheisteanna a sainaithníodh sa mheastóireacht, ach ba ghá tuilleadh anailíse a dhéanamh ar na réitigh fhéideartha lena dtabharfaí aghaidh orthu agus ar na héifeachtaí a bheadh acu: ·na deacrachtaí a bhaineann le cur i gcrích a dhéanamh ar nósanna imeachta um imircigh neamhrialta a fhilleadh ar a dtír thionscnaimh i gcás ina bhfuil doiciméid taistil ar iarraidh;

·na rioscaí a bhaineann le himirce neamhrialta agus calaois víosaí, go háirithe gáinneáil ar dhaoine agus mí-úsáid eile lena mbaineann leanaí faoi bhun 12 bhliain d’aois, nuair atáthar ag déanamh iarratas ar víosa; ·na deacrachtaí atá ag údaráis teorann nó údaráis imirce agus fíorú á dhéanamh acu ar víosaí fadfhanachta agus ceadanna cónaithe agus a sealbhóirí; ·an bhearna faisnéise maidir le seiceálacha imirce neamhrialta agus rioscaí slándála nuair atáthar ag próiseáil iarratais ar víosaí; ·an gá le breithniú a dhéanamh, nuair atáthar ag próiseáil víosaí, ar an bhféidearthacht a bhaineann le breathnú go huathoibríoch ar bhunachair shonraí eile i réimse na slándála agus na dteorainneacha. Ba cheart aird a thabhairt ansin ar fhorbairtí a rinneadh ó mheastóireacht na bliana 2016 i leith maidir le córais faisnéise an Aontais le haghaidh bainistíocht teorann agus slándála agus ba cheart a áirithiú leis go bhfuiltear ag comhlíonadh tograí ar ghlac an Coimisiún iad le déanaí (EES) agus forbairtí agus córais nua a bheartaítear (an togra athmhúnlaithe maidir le Eurodac, ETIAS, ECRIS-TCN, idir-inoibritheacht). ·Comhairliúchán leis na páirtithe leasmhara Leagtar mionchur síos ar an gcomhairliúchán leis na páirtithe leasmhara amach in Iarscríbhinn 2 den mheasúnú tionchair a ghabhann leis seo. Chonraigh an Coimisiún trí staidéar neamhspleácha: staidéar amháin ar a indéanta, a riachtanaí agus a chomhréirí a bheadh sé an aois méarlorgaireachta do leanaí sa nós imeachta um iarratas a dhéanamh ar víosa a laghdú agus ar chóip de dhoiciméad taistil na niarratasóirí ar víosa a stóráil in VIS, agus dhá staidéar ar a indéanta, a riachtanaí agus a chomhréirí a bheadh sé VIS a leathnú chun sonraí faoi víosaí fadfhanachta agus faoi dhoiciméid chónaithe (i.e. ceadanna cónaithe agus cártaí cónaithe) a áireamh ann. Áiríodh leis na staidéir sin freisin comhairliúcháin spriocdhírithe leis na páirtithe leasmhara go léir lena mbaineann, lena náirítear údaráis náisiúnta a bhfuil rochtain acu chun breathnú ar shonraí in VIS agus iad a iontráil, a leasú agus a scriosadh; údaráis náisiúnta atá freagrach as imirce agus filleadh; údaráis chosanta leanaí; údaráis phóilíneachta agus údaráis frithgháinneála; údaráis atá freagrach as gnóthaí consalachta; agus údaráis náisiúnta atá freagrach as seiceálacha ag pointí trasnaithe teorann seachtraí. Chuathas i ndáil chomhairle freisin le roinnt údarás lasmuigh den Aontas agus le heagraíochtaí neamhrialtasacha a phléann le cearta leanaí. Sa tréimhse 2017-2018, reáchtáil an Coimisiún dhá chomhairliúchán phoiblí oscailte: bhain an chéad cheann, a bhí ar siúl idir an 17 Lúnasa 2017 agus an 9 Samhain 2017, leis an aois méarlorgaireachta do leanaí sa nós imeachta um iarratas a dhéanamh ar víosa a laghdú; agus bhain an dara ceann, a bhí ar siúl idir an 17 Samhain 2017 agus an 9 Nollaig 2018, le VIS a leathnú chun sonraí faoi víosaí fadfhanachta agus faoi dhoiciméid chónaithe a áireamh ann. An 9 Samhain 2017, thug an Maoirseoir Eorpach ar Chosaint Sonraí a thuairimí faoin tsaincheist um an aois méarlorgaireachta do leanaí a laghdú agus, an 9 Feabhra 2018, thug sé a thuairimí faoin tsaincheist um VIS a leathnú chun sonraí faoi víosaí fadfhanachta agus faoi dhoiciméid chónaithe a áireamh ann. Thug an Maoirseoir Eorpach ar Chosaint Sonraí agus an Ghníomhaireacht um Chearta Bunúsacha a dtuairimí faoi ghnéithe éagsúla den togra le linn agallaimh spriocdhírithe a rinneadh mar chuid de na comhairliúcháin leis na páirtithe leasmhara a reáchtáladh chun an measúnú tionchair a ullmhú. ·Measúnú tionchair Rinneadh measúnú tionchair sa bhliain 2018, agus díriú á leagan ann ar na saincheisteanna sin is gá a mheasúnú a thuilleadh chun an togra seo a dhréachtú. Bhí sé bunaithe ar thrí staidéar neamhspleácha ar chonraigh an Coimisiún iad agus a rinneadh sa bhliain 2017 agus sa bhliain 2018. Cuireadh san áireamh ann freisin na fionnachtana ón staidéar ó eu-LISA ar an indéantacht theicniúil a bhaineann le gach forbairt fhéideartha maidir le VIS, rud a rinneadh i mí na Samhna 2016 agus i mí Feabhra 2017, mar aon leis na fionnachtana ón staidéar indéantachta ar bhainistíocht chomhtháite teorann do dhaoine nach dtaifeadtar in EES (staidéar ETIAS). Rinneadh iniúchadh sa mheasúnú tionchair ar roghanna eile le haghaidh na nithe seo: ·cóip dhigiteach den doiciméad taistil a áireamh in VIS (ar bhealach láraithe nó ar bhealach díláraithe), agus dhá fho-rogha á mbreithniú: gan ach an leathanach beathaisnéiseach a stóráil nó gach leathanach úsáidte de dhoiciméad taistil an iarratasóra a stóráil; ·an aois méarlorgaireachta do leanaí a laghdú, agus dhá fho-rogha á mbreithniú: an aois méarlorgaireachta a laghdú go sé bliana d’aois nó an aois méarlorgaireachta a laghdú chun daoine de gach aois a áireamh; ·sonraí faoi víosaí fadfhanachta agus faoi dhoiciméid chónaithe a áireamh in VIS, áit a náirítear leis na roghanna reachtacha víosaí fadfhanachta agus doiciméid chónaithe a chomhchuibhiú agus a áirithiú a thuilleadh; idirnasc a chruthú idir bunachair shonraí náisiúnta, rud a chumasódh do na Ballstáit go léir bunachair shonraí náisiúnta ábhartha na mBallstát eile a chuardach; doiciméid a chomhtháthú isteach in VIS i dteannta sonraí faoi iarratais ar diúltaíodh dóibh nó in éagmais na sonraí sin; ·a áirithiú go ndéanfar seiceálacha uathoibrithe imirce agus slándála le hais na mbunachar sonraí atá ar fáil. Tá an togra seo ag teacht le roghanna tosaíochta an mheasúnaithe tionchair maidir leis an gcéad bheart (cóip de leathanach beathaisnéiseach an doiciméid taistil a stóráil), an dara beart (an aois méarlorgaireachta a laghdú go 6 bliana d’aois) agus an ceathrú beart thuas. Maidir le víosaí fadfhanachta agus doiciméid chónaithe a áireamh in VIS, ní áirítear leis an togra seo faisnéis faoi chártaí cónaithe arna neisiúint chuig na baill teaghlaigh le saoránaigh de chuid an Aontais a bhfuil an ceart chun saorghluaiseachta acu faoi dhlí an Aontais agus is amhlaidh sin mar thoradh ar na cearta atá ag na náisiúnaigh tríú tír sin de bharr a gcaidrimh theaghlaigh le saoránach de chuid an Aontais. Ina theannta sin, neartaíodh slándáil na gcártaí cónaithe sin leis an togra a chuir an Coimisiún i láthair an 17 Aibreán 2018. Rinne an Bord um Ghrinnscrúdú Rialála athbhreithniú ar an dréachtmheasúnú tionchair agus thug sé tuairim dhearfach ina leith an 23 Aibreán 2018. 3.BUNÚS DLÍ, COIMHDEACHT AGUS COMHRÉIREACHT ·Achoimre ar na bearta atá beartaithe

Ní mór cuspóir, feidhmiúlachtaí agus freagrachtaí VIS a shainiú a thuilleadh chun leathnú an chórais chun go náireofaí ann sonraí a bhaineann le sealbhóirí víosa fadfhanachta agus sealbhóirí ceada cónaithe a chur san áireamh. Ní mór VIS a leathnú freisin chun go mbeidh stóráil cóipeanna de dhoiciméid taistil ar áireamh leis na catagóirí sonraí faoi iarratais ar víosaí gearrfhanachta, agus ní mór feidhmiúlachtaí nua a chomhtháthú ann, amhail an stóras le haghaidh tuairisciú agus staidrimh nó VISMail. Fágann sé sin nach mór leasú a dhéanamh ar na rialacha lena leagtar amach an nós imeachta le haghaidh iarratais ar víosaí a phróiseáil sa Chód Víosaí. Ba le Cinneadh 2008/633/CGB ón gComhairle a bunaíodh an rochtain atá ag údaráis forfheidhmithe dlí na mBallstát agus ag Europol ar VIS. Leis an gCinneadh sin, a tháinig i bhfeidhm roimh Chonradh Liospóin, rialáladh an rochtain atá ag údaráis forfheidhmithe dlí ar ní, nach ann dó a thuilleadh, ar tugadh an “tríú colún” den Chonradh ar an Aontas Eorpach air. Ós rud é nach ann don “tríú colún” sin mar a bhí a thuilleadh sna Conarthaí reatha, measann an Coimisiún go dtugtar deis leis an togra reatha ábhar an Chinnidh sin a chomhtháthú isteach i Rialachán VIS. Ós rud é go leathnófar VIS chun go gcuimseofar ann faisnéis maidir le víosaí fadfhanachta agus ceadanna cónaithe, cuirfear de chúram ar an nGníomhaireacht Eorpach um bainistiú oibríochtúil a dhéanamh ar chórais mhórscála TF sa limistéar saoirse, slándála agus ceartais (eu-LISA) tabhairt faoin tuilleadh forbartha agus bainistithe oibríochtúil a theastaíonn a dhéanamh ar an gcóras. Dá bharr sin, beidh sé riachtanach leasuithe a dhéanamh ar Rialachán (CE) Uimh. 810/2009 (an Cód Víosaí), Rialachán (CE) Uimh. 767/2008, Rialachán (AE) 2017/2226 (an Rialachán lena mbunaítear EES), Rialachán (AE) XX [an Rialachán maidir le hidir-inoibritheacht], agus Rialachán (AE) 2016/399 (Cód Teorainneacha Schengen). Is féidir príomhchuspóirí an togra a achoimriú mar seo a leanas: Dúnadh a dhéanamh ar na bearnaí faisnéise eile atá ann fós maidir le teorainneacha agus slándáil: víosaí fadfhanachta agus doiciméid chónaithe a áireamh in VIS Sainaithníodh sa tuarascáil chríochnaitheach ón sainghrúpa ardleibhéil go raibh bearna faisnéise ann ar leibhéal an Aontais maidir leis na doiciméid lena gceadaítear do náisiúnaigh tríú tír fanacht ar chríoch Ballstáit ar leith den Aontas ar feadh níos mó ná 90 lá in aon tréimhse 180 lá. Ní bhailítear sonraí faoi na doiciméid sin ná sonraí faoina sealbhóirí faoi láthair agus ní féidir na sonraí a fhíorú trí cheann ar bith de chórais mhórscála TF an Aontais sa limistéar teorann agus slándála (gan SIS a áireamh, go pointe teoranta). Measann na Ballstáit gur féidir leis an dóigh a mbainistítear na doiciméid sin faoi láthair bac a chur ar náisiúnaigh tríú tír teorainneacha a thrasnú agus ar an tsaorghluaiseacht iarmhartach atá acu sa limistéar nach bhfuil rialuithe teorann inmheánaí ann. Tá náisiúnaigh tríú tír atá ag teacht chun an Aontais le haghaidh tréimhse fadfhanachta ar an aon chatagóir náisiúnach tríú tír amháin nach gcumhdaítear le ceann ar bith de chórais mhórscála TF an Aontais (mar a léirítear san fhíor thíos). Dá náireofaí víosaí fadfhanachta agus ceadanna cónaithe in VIS, d’áiritheofaí go náireofaí i gceann amháin de chórais mhórscála TF an Aontais faisnéis maidir leis na doiciméid sin agus lena sealbhóirí, agus go ndéanfaí amhlaidh faoi na rialacha céanna atá i bhfeidhm maidir le doiciméid a eisíodh chucu faoi choinníollacha nach néilítear víosa fúthu (sonraí atá in ETIAS agus in EES cheana féin) agus faoi choinníollacha a néilítear víosa fúthu (náisiúnaigh tríú tír atá ag teacht le haghaidh tréimhse ghearrfhanachta agus a bhfuil a sonraí in VIS agus in EES cheana féin). Cuirfidh sé sin ar chumas údaráis na mBallstát seachas an túdarás eisiúna an doiciméad sin agus a shealbhóir a sheiceáil ag na teorainneacha nó laistigh de chríoch na mBallstát. Trí mhalartú faisnéise sistéamach níos fearr i measc na mBallstát a éascú maidir le náisiúnaigh tríú tír a shealbhaíonn víosaí fadfhanachta agus ceadanna cónaithe, chabhródh VIS le feabhas a chur ar shlándáil inmheánach limistéar Schengen. Dá mba rud é go gcuirfí taifid de víosaí fadfhanachta nó de cheadanna cónaithe isteach i gcóras lárnach agus go dtabharfaí rochtain d’údaráis ábhartha uile na mBallstát orthu, bheadh gach Ballstát in ann measúnú níos cruinne níos neamhchlaonta a dhéanamh ar an riosca slándála, agus é bunaithe ar na taifid a aimsítear sa chóras nuair atáthar ag seiceáil shealbhóirí na ndoiciméad ag pointí trasnaithe teorann agus ar chríoch na mBallstát. Ina theannta sin, trí na doiciméid sin a áireamh i gcóras láraithe, cabhrófar le brath a dhéanamh ar chalaois atá bainteach le doiciméid bharántúla a fháil ar bhonn doiciméad bréagach pórúcháin. Toradh eile a bheadh ar mhalartú faisnéise sistéamach níos fearr i measc na mBallstát a éascú is ea go níoslaghdófaí an tualach riaracháin agus go réiteofaí an bhacainn teanga a bhíonn ann i gcás ina ndéantar teagmháil le Ballstát eile chun barántúlacht an doiciméid a chuir náisiúnach tríú tír i láthair a fhíorú. Nuair a bheifear ag cinneadh cé acu a dhéanfar nó nach ndéanfar víosa fadfhanachta nó cead cónaithe a eisiúint nó a fhadú, seolfar roinnt seiceálacha uathoibrithe trí úsáid a bhaint as na comhpháirteanna idir-inoibritheachta (ESP) chun a bhrath cé acu a chuimsítear nó nach gcuimsítear i mbunachar sonraí de chuid an Aontais nó de chuid Interpol fianaise ar bith á léiriú go bhféadfadh an duine a bheith ina bhagairt ar shlándáil ceann ar bith de na Ballstáit. Beidh ar an mBallstát a eisíonn an doiciméad fiosrú a dhéanamh ar aon amas i gcomhréir le dlí an Aontais agus leis an dlí náisiúnta atá ann cheana. Feabhas a chur ar sheiceálacha i bpróiseáil víosaí trí idir-inoibritheacht a úsáid Faoi na rialacha reatha, níl oibleagáid ar chonsalachtaí taistealaithe faoi oibleagáid víosa a sheiceáil ach amháin i gCóras Faisnéise Schengen chun a dhéanamh amach an bhfuil nó nach bhfuil an tiarratasóir ar víosa faoi réir toirmeasc ar theacht isteach. San am i láthair, níl aon oibleagáid ann iarratasóirí ar víosa a sheiceáil le hais aon bhunachar sonraí eile de chuid an Aontais atá ar fáil (e.g. EURODAC) ná le hais bhunachar sonraí Interpol i ndáil le Doiciméid atá Goidte nó Caillte agus a bhunachair shonraí i ndáil le Doiciméid Taistil a Bhaineann le Fógraí. A luaithe atá sí i bhfeidhm, beidh údaráis inniúla, lena náirítear údaráis phróiseála víosaí, in ann an tairseach Eorpach chuardaithe a úsáid chun cuardach aonair a dhéanamh agus torthaí a fháil ó na córais go léir a bhfuil údarás acu rochtain a fháil orthu (lena náirítear EURODAC, EES, agus an Córas Faisnéise Eorpach um Thaifid Choiriúla — Náisiúnaigh Tríú Tír), in ionad gach córas a chuardach ina aonar. Leis an tairseach Eorpach chuardaithe, beidh sé níos fusa rioscaí slándála agus rioscaí imirce neamhrialta a bhrath sa nós imeachta um iarratas a dhéanamh ar víosa toisc go mbeidh oifigigh víosaí in ann í a úsáid chun seiceálacha meara éifeachtúla cúlra a dhéanamh ar iarratasóirí ar víosaí. Aidhm eile atá leis an togra maidir le hidir-inoibritheacht is ea a áirithiú go mbeidh sé níos fusa ilchéannachtaí a bhrath agus calaois aitheantais a chomhrac. Tríd an ngné idir-inoibritheachta sin a úsáid, tabharfar fógra uathoibríoch don údarás víosaí atá ag próiseáil iarratais faoi cé acu is amhlaidh nó nach amhlaidh gurb eol an tiarratasóir faoi chéannachtaí éagsúla agus, dá réir sin, beidh sé in ann an beart iomchuí a dhéanamh. Ós rud é go bhfuil VIS ina chuid freisin den chreat dlíthiúil lena mbunaítear idir-inoibritheacht, tá féidearthachtaí teicniúla ann anois a d’fhéadfadh a áirithiú go mbeadh úsáideoirí údaraithe in ann cumarsáid phraiticiúil a dhéanamh idir bunachair shonraí éagsúla ar bhealach tapa réidh sistéamach. Trí chur ar chumas na núdarás víosaí seiceálacha uathoibrithe a dhéanamh le hais bunachair shonraí eile ach an tairseach Eorpach chuardaithe a úsáid, is é seo an chéad uair riamh a cuireadh an creat idir-inoibritheachta i bhfeidhm sa chleachtas. Le linn dó an fhaisnéis arna cur isteach ag iarratasóirí a fhíorú agus a mheasúnú, fiosróidh VIS gach iarratas go huathoibríoch le hais gach ceann de na córais thuas. De bhreis ar fhiosruithe uathoibrithe a dhéanamh ar bhunachair shonraí eile, bainfidh próiseáil víosaí tairbhe as táscairí sonracha riosca. Cuimseofar rialacha anailísíochta sonraí sna táscairí agus cuimseofar iontu freisin luachanna sonracha arna soláthar ag na Ballstáit agus staitisticí arna nginiúint ó bhunachair shonraí ábhartha eile um bainistíocht teorann agus slándáil. Is é an toradh a bheadh air sin go gcuirfí feabhas ar mheasúnuithe riosca agus go mbeifí in ann an modh anailísíochta sonraí a chur i bhfeidhm. Ní chuimseofaí aon sonraí pearsanta sna táscairí riosca agus bheadh siad bunaithe ar staitisticí agus ar fhaisnéis arna soláthar ag na Ballstáit maidir le bagairtí, le rátaí mínormálta diúltaithe nó rófhanachta i measc catagóirí áirithe náisiúnach tríú tír, agus le rioscaí don tsláinte phoiblí. Le tabhairt isteach na seiceálacha sistéamacha le haghaidh slándála agus imirce i dtaca le sonraí VIS, déantar forbairt ar na tairbhí a cruthaíodh leis an gcreat idir-inoibritheachta.

Laghdú a dhéanamh ar an deacracht a bhaineann le daoine ar iarraidh a shainaithint D’fhéadfadh go dtiocfadh cásanna chun cinn inar gá daoine a shainaithint lena leas féin – toisc go bhfuil siad caillte nó ar iarraidh nó gur sainaithníodh gur íospartaigh na gáinneála iad. Laistigh den chreat idir-inoibritheachta, agus i gcás ina gceadaítear é leis an dlí náisiúnta, cruthaítear an fhéidearthacht don údarás póilíneachta duine a shainaithint trí úsáid a bhaint as sonraí bithmhéadracha an duine sin, ar sonraí iad a glacadh le linn seiceáil céannachta. Mar sin féin, is amhlaidh, i gcúinsí sonracha, nach mbeadh rochtain den sórt sin chomh héifeachtach is atá sí sna cúinsí a ndéantar cur síos orthu thuas. Chun na críche sin, ba cheart rochtain mhear ar shonraí VIS a thabhairt d’údaráis forfheidhmithe dlí chun go mbeifí in ann an duine a shainaithint go tapa agus go hiontaofa, gan aon ghá a bheith ann le gach ceann de na réamhchoinníollacha agus na coimircí breise a chomhlíonadh le haghaidh rochtain a thabhairt d’údaráis forfheidhmithe dlí. Aghaidh a thabhairt ar na bearnaí faisnéise atá ann fós maidir le próiseáil víosaí gearrfhanachta: an aois méarlorgaireachta d’iarratasóirí a laghdú agus cóipeanna de dhoiciméid taistil a stóráil in VIS chun tacú le nósanna imeachta um fhilleadh ·An aois méarlorgaireachta d’iarratasóirí ar leanaí iad a laghdú ó 12 bhliain d’aois go 6 bliana d’aois Leis an mbeart seo, beidh oifigigh in ann céannacht linbh a fhíorú sa nós imeachta um iarratas a dhéanamh ar víosa, agus cumasófar seiceálacha nuair a bheifear ag trasnú teorainn sheachtrach. Ina theannta sin, tríd an bhféidearthacht a chruthú leanaí a shainaithint gan aon athbhrí, is é an toradh a bheidh ar an mbeart go gcosnófar leanaí ar bhealach níos fearr agus go gcabhrófar le gáinneáil agus imirce neamhrialta a chomhrac, agus tús áite á thabhairt do leas is fearr an linbh ag an am céanna. Tugtar coimircí breise isteach sa dlí chun a áirithiú go gcaomhnófar leas is fearr an linbh ar fud an nós imeachta um víosaí a phróiseáil agus in aon úsáid a bhainfear ina dhiaidh sin as sonraí leanaí. Tógfar méarloirg ó gach iarratasóir ar víosa atá 6 bliana d’aois nó níos sine, rud a mhéadóidh an grúpa iarratasóirí ar víosaí gearrfhanachta trí dhaoine idir 6 bliana d’aois agus 11 bhliain d’aois a chur leis. Nuair a glacadh Rialachán (CE) Uimh. 810/2009, aithníodh go mbeadh sé riachtanach aghaidh a thabhairt ar ball ar an tsaincheist um leordhóthanacht iontaofacht na méarlorg chun críocha sainaithint agus fíorú i gcás leanaí atá faoi bhun 12 bhliain d’aois agus, go háirithe, ar an gcaoi a dtagann éabhlóid ar mhéarloirg de réir mar a theann duine in aois. Sa bhliain 2013, dá bhrí sin, rinne Airmheán Comhpháirteach Taighde an Choimisiúin Eorpaigh staidéar ar cé acu a fhéadfaidh nó nach bhféadfaidh aithint uathoibrithe méarlorg do leanaí rátaí aitheantais a tháirgeadh atá cosúil leo sin do dhaoine fásta. Thángthas ar an gconclúid sa staidéar ón Airmheán Comhpháirteach Taighde gur féidir aithint méarlorg sách cruinn a bhaint amach faoi choinníollacha áirithe do leanaí atá idir 6 bliana d’aois agus 12 bhliain d’aois. Coinníoll amháin den sórt sin, mar shampla, a bheadh ina áirithiú go bhfaigheadh oibreoirí leibhéal cuí oiliúna ar mhaithe le híomhánna ar ardchaighdeán a ghabháil. Deimhníodh an fhionnachtain sin i staidéar eile agus tugadh léargas breise ann ar an tionchar a imríonn dul in aois ar cháilíocht méarlorg. Rinne an Coimisiún staidéar breise inar iniúchadh a riachtanaí agus a chomhréirí a bheadh sé an aois méarlorgaireachta do leanaí sa nós imeachta um iarratas a dhéanamh ar víosa a laghdú. Fuarthas amach sa staidéar sin gurbh amhlaidh, dá laghdófaí an aois méarlorgaireachta, go gcabhrófaí le cuspóirí VIS a ghnóthú ar bhealach níos fearr, go háirithe i dtaca le héascú a dhéanamh ar an gcomhrac in aghaidh calaois aitheantais agus i dtaca le seiceálacha ag pointí trasnaithe teorann seachtraí a chuíchóiriú. Fuarthas amach ann freisin gurbh amhlaidh, dá laghdófaí an aois méarlorgaireachta, go bhféadfaí tairbhí breise a thabhairt trí neartú a dhéanamh ar an obair ar mhí-úsáidí ceart leanaí a chosc agus a chomhrac, go háirithe trí dheis a thabhairt leanaí ar náisiúnaigh tríú tír iad a aimsítear ar chríoch na mBallstát a shainaithint nó a gcéannacht a fhíorú i gcás ina bhféadfadh go mbeadh á gcearta á sárú nó go mbeadh sárú déanta ar a gcearta (e.g. leanaí ar íospartaigh na gáinneála ar dhaoine iad, leanaí ar iarraidh agus mionaoisigh gan tionlacan atá ag déanamh iarratas ar thearmann). ·Cóip den leathanach beathaisnéiseach de dhoiciméad taistil an iarratasóra a stóráil in VIS chun tacú le nósanna imeachta um fhilleadh Leis an togra, tugtar isteach catagóir nua sonraí atá le stóráil in VIS nuair atáthar ag cur iarratas ar víosa isteach. Faoi láthair, tógann na Ballstáit cóipeanna de dhoiciméad taistil an iarratasóra. Mar sin féin, níl aon rialacha de chuid an Aontais ann lena leagtar síos coinníollacha aonfhoirmeacha le haghaidh an fhaisnéis sin a choinneáil nó a mhalartú i measc na mBallstát. Trí chóip den doiciméad taistil a choinneáil, beifear in ann seiceálacha níos fearr a dhéanamh ar na doiciméid sin agus feabhas a chur ar a éifeachtúla atá nósanna imeachta um fhilleadh. Thacófaí le beartas an Aontais maidir le filleadh dá núsáidfí VIS chun an beart sin a chur chun feidhme. Maidir leis na húdaráis inniúla atá freagrach as sainaithint (agus/nó fíorú laistigh den chríoch) agus as filleadh, is iad sin, údaráis imirce agus údaráis fillte, ar údaráis iad a bhfuil rochtain acu cheana féin chun an córas a chuardach trí mhéarloirg an náisiúnaigh tríú tír a úsáid, bheadh siad in ann an chóip sin a aisghabháil, faoi réir dianrialacha rochtana a chomhlíonadh. Faoi Airteagal 2(e) de Rialachán VIS, ceann amháin de chuspóirí VIS is ea “cuidiú le haon duine a shainaithint a bhféadfadh sé nach mbeadh na coinníollacha iontrála, na coinníollacha fanachta ná na coinníollacha cónaithe ar chríoch na mBallstát á gcomhlíonadh aige nó a bhféadfadh sé nach mbeadh na coinníollacha sin á gcomhlíonadh a thuilleadh aige”. Le hAirteagal 31(2), cumasaítear do na Ballstáit tacar teoranta de na sonraí sin a aistriú chuig tríú tír nó é a chur ar fáil di chun críche céannacht náisiúnach tríú tír a chruthú chun iad a fhilleadh. Breisíodh VIS a thuilleadh leis an mbeart sin arb é is aidhm dó cabhrú imircigh neamhrialta a shainaithint agus a fhilleadh. Comhpháirteanna teicniúla eile de VIS a uasghrádú Tá sásra VISMail le haghaidh comhairliúchán comhtháite in VIS chun cuíchóiriú a dhéanamh ar na malartuithe idir córas lárnach VIS agus na córais náisiúnta. Oiriúnaítear cumraíocht an chórais lárnaigh chun freagairt ar bhealach níos fearr don ghá atá ann le hinfhaighteacht a áirithiú go mear agus go héifeachtúil le linn tréimhsí cur isteach (i.e. an córas cúltaca arna iompú ina chumraíocht ghníomhach). Chun feabhas a chur ar cháilíocht na sonraí a thaifeadtar in VIS, tugadh táscairí ar fhabhtanna cáilíochta sonraí isteach ar leibhéal an fheidhmchláir. Cuireadh de chúram ar eu-LISA seiceálacha cáilíochta sonraí a bhainistiú in VIS. Cuireadh feidhmiúlacht ar leith ar áireamh chun a áirithiú nach seolfadh VIS iarraidh ar réamhchomhairliúchán go dtí go líontar an fhaisnéis ar fad eile isteach go cuí. Cuireadh feidhmiúlacht eile ar áireamh chun go mbeifí in ann idirdhealú a dhéanamh idir na cásanna nach dteastaíonn méarloirg ar chúiseanna dlíthiúla iontu agus na cásanna nach féidir iad a thabhairt iontu. Chun aghaidh a thabhairt ar fhadhbanna a bhaineann le bithmhéadracht a bhailiú, go háirithe an bhithmhéadracht sin a théann i bhfeidhm ar cháilíocht íomhánna den aghaidh, cuirfear caighdeáin mhalartacha i bhfeidhm, amhail grianghraif a bhailiú go díreach (i.e. tógtar an íomhá den aghaidh beo). Beartaítear réiteach teicniúil láraithe le haghaidh réamhchomhairliúcháin, ionadaíochta agus fógra a thabhairt ina dhiaidh sin, rud a chuirfidh ar chumas na mBallstát a bhfaisnéis féin maidir leis na feidhmeanna sin a bhainistiú agus a thabhairt cothrom le dáta. ·Bunús dlí Is iad na hAirteagail seo a leanas den Chonradh ar Fheidhmiú an Aontais Eorpaigh an bunús dlí don Rialachán seo: Airteagal 16(2), Airteagal 77(2)(a), (b), (d) agus (e), Airteagal 78(2)(d), (e) agus (g), Airteagal 79(2)(c) agus (d), Airteagal 87(2)(a) agus Airteagal 88(2)(a). Faoi Airteagal 77(2), (a), (b), (d) agus (e) CFAE faoi seach, féadfaidh Parlaimint na hEorpa agus an Chomhairle bearta a ghlacadh a bhaineann leis na nithe seo a leanas: an comhbheartas maidir le víosaí agus maidir le ceadanna cónaithe gearrfhanachta eile, na seiceálacha a mbeidh daoine faoina réir agus iad ag trasnú teorainneacha seachtracha, aon bheart is gá chun córas comhtháite bainistíochta do theorainneacha seachtracha a bhunú de réir a chéile, agus nach mbeidh aon rialú ar dhaoine, is cuma cén náisiúntacht atá acu, agus iad ag trasnú teorainneacha inmheánacha. Is é sin an príomhbhunús dlí don Rialachán seo a bheartaítear. Faoi Airteagal 16(2) CFAE, tá an chumhacht ag an Aontas bearta a ghlacadh a bhaineann le daoine aonair a chosaint i dtaca le sonraí pearsanta a bheith á bpróiseáil ag institiúidí, comhlachtaí, oifigí agus gníomhaireachtaí an Aontais, agus ag na Ballstáit nuair a bheidh bearta á ndéanamh acu a thagann faoi raon feidhme dhlí an Aontais, agus na rialacha a bhaineann le saorghluaiseacht na sonraí sin. Is bunús tábhachtach dlí don togra seo í an fhoráil sin den Chonradh freisin. Cuspóir coimhdeach de chuid an togra seo is ea rochtain ar shonraí VIS a thabhairt d’údaráis náisiúnta forfheidhmithe dlí agus do Europol chun críocha forfheidhmithe dlí, faoi réir dianchoinníollacha a chomhlíonadh. Dá bhrí sin, tá an togra ag brath ar Airteagal 87(2)(a) agus Airteagal 88(2)(a) CFAE faoi seach. Éilítear leis an dá bhunús dlí bhreise sin an gnáthnós imeachta reachtach céanna is infheidhme faoi Airteagal 77(2).

Saothraítear leis an togra seo roinnt cuspóirí coimhdeacha breise, amhail rannchuidiú le nós imeachta Bhaile Átha Cliath agus leis an nós imeachta um scrúdú a dhéanamh ar iarratais ar thearmann, ar bearta iad a forbraíodh faoi Airteagal 78(2)(d), (e) agus (g) CFAE; cabhrú le náisiúnaigh tríú tír a shainaithint agus a fhilleadh mar chuid de na bearta a forbraíodh faoi Airteagal 79(2)(c) CFAE, agus tacú le híospartaigh a shainaithint agus leis an ngáinneáil ar dhaoine a chomhrac mar chuid de na bearta a forbraíodh faoi Airteagal 79(2)(d) CFAE. Tá na bunúis dlí bhreise sin comhoiriúnach do na príomhbhunúis dlí freisin. ·Prionsabal na coimhdeachta Tugtar le hAirteagal 77(2)(a) CFAE de chumhacht don Aontas bearta a fhorbairt a bhaineann leis an “gcomhbheartas maidir le víosaí agus maidir le ceadanna cónaithe gearrfhanachta eile.” Tagann an togra seo faoi na teorainneacha a leagtar síos leis an bhforáil sin. Is é an cuspóir atá leis tuilleadh forbartha a dhéanamh, agus tuilleadh feabhais a chur, ar na rialacha maidir le próiseáil leictreonach iarratas ar thréimhsí fanachta atá beartaithe ar chríoch na mBallstát nach faide ná 90 lá in aon tréimhse 180 lá. Ní féidir leis na Ballstáit an méid sin a ghnóthú go leordhóthanach agus iad ag gníomhú leo féin toisc nach bhféadfaidh ach an tAontas gníomh de chuid an Aontais atá ann cheana (Rialachán VIS) a leasú. Ionas go mbeidh saoirse gluaiseachta ann sa limistéar nach bhfuil rialuithe teorann inmheánaí ann, is gá teorainneacha seachtracha an limistéir a bhainistiú go héifeachtach chun slándáil a áirithiú. Dá bhrí sin, d’aontaigh na Ballstáit aghaidh a thabhairt ar na dúshláin sin i dteannta a chéile, go háirithe trí fhaisnéis a chomhroinnt trí chórais láraithe an Aontais i réimse an cheartais agus na ngnóthaí baile. Deimhnítear an méid sin sna conclúidí éagsúla atá glactha ag an gComhairle Eorpach agus ag an gComhairle araon, go háirithe ón mbliain 2015 i leith. In éagmais rialuithe teorann inmheánaí, is gá bainistíocht fhónta a dhéanamh ar na teorainneacha seachtracha, áit ar gá do gach Ballstát nó tír chomhlachaithe an teorainn sheachtrach a rialú thar ceann na dtíortha eile. Ní féidir le haon Bhallstát amháin dul i ngleic leis an imirce neamhrialta ná le coireacht trasteorann as féin. Tá náisiúnaigh tríú tír a thagann isteach sa limistéar nach bhfuil rialuithe teorann inmheánaí ann in ann taisteal faoi shaoirse laistigh den limistéar sin. I limistéar nach bhfuil teorainneacha inmheánacha ann, ba cheart beart coiteann a dhéanamh i gcoinne inimirce neamhrialta agus coireacht idirnáisiúnta agus sceimhlitheoireachta, lena náirítear trí chalaois aitheantais a bhrath, agus ní féidir aghaidh mar is ceart a thabhairt air sin ach ar leibhéal an Aontais. Faoi Airteagal 77(2)(b) den Chonradh ar Fheidhmiú an Aontais Eorpaigh, tá sé de chumhacht ag an Aontas bearta a ghlacadh i ndáil le seiceálacha a dhéanamh ar dhaoine agus le faireachán éifeachtach a dhéanamh ar thrasnú theorainneacha seachtracha na mBallstát. Is gá dlí reatha an Aontais maidir leis an nós imeachta um iarratas a dhéanamh ar víosa a mhodhnú chun na gluaiseachtaí taistil de chuid náisiúnach tríú tír atá ag déanamh iarratas ar víosa ghearrfhanachta a chur san áireamh ann, go háirithe na forálacha EES a tugadh isteach le déanaí, lena gcuirtear deireadh leis an oibleagáid stampála agus lena mbunaítear taifead dul isteach agus imeachta do náisiúnaigh tríú tír a ligtear isteach le haghaidh tréimhse ghearrfhanachta, rud a chumasóidh d’údaráis na mBallstát measúnú a dhéanamh ar úsáid dhleathach aon tréimhsí gearrfhanachta roimhe seo i limistéar nach bhfuil rialuithe teorann inmheánaí ann. Maidir le víosaí fadfhanachta agus ceadanna cónaithe, foráiltear le hAirteagal 21 de Choinbhinsiún Schengen go dtabharfaí aitheantas frithpháirteach dóibh mar dhoiciméid lena gceadaítear dá sealbhóirí gluaiseacht faoi shaoirse laistigh de limistéar Schengen ar feadh 90 lá in aon tréimhse 180 lá (i.e. cosúil le víosa ghearrfhanachta), ar choinníoll go gcomhlíonann siad na coinníollacha a leagtar síos in Airteagal 6(1)(a), (c) agus (e) de Rialachán (AE) 2016/399 (Cód Teorainneacha Schengen). Iarradh i gconclúidí éagsúla ón gComhairle go ndéanfaí bearta nua chun na bearnaí faisnéise a líonadh le haghaidh bainistíocht teorann agus fhorfheidhmiú an dlí i ndáil le trasnuithe teorann ag sealbhóirí víosa fadfhanachta agus ceada cónaithe, á rá go bhféadfaí déanamh amhlaidh trí stóras sonraí den sórt sin a chruthú ar leibhéal an Aontais. Ceann de na bearta sin a chomhfhreagraíonn do chuspóirí a leagtar síos faoi Airteagal 77 den Chonradh ar Fheidhmiú an Aontais Eorpaigh is ea sonraí faoi víosaí fadfhanachta agus ceadanna cónaithe a áireamh sa chóras ionas gur féidir sonraí faoi na doiciméid sin a chomhroinnt i measc na mBallstát agus doiciméid an tsealbhóra a fhíorú ag teorainneacha seachtracha nó laistigh den Aontas ag na Ballstáit seachas an ceann a d’eisigh an doiciméad agus ionas gur féidir a fhíorú cé acu a d’fhéadfadh nó nach bhféadfadh an duine a bheith ina bhagairt ar shlándáil ceann ar bith de na Ballstáit. Dá bhrí sin, ní féidir leis na Ballstáit an cuspóir sin de chuid an togra a ghnóthú go leordhóthanach agus iad ag gníomhú ina naonar agus is fearr is féidir iad a bhaint amach ar leibhéal an Aontais. ·Prionsabal na comhréireachta Mar a mhínítear sa mheasúnú tionchair atá ag gabháil leis an togra seo le haghaidh Rialachán athbhreithnithe, meastar gur comhréireach atá na roghanna beartais a dhéantar sa togra seo. Ní théann siad thar a bhfuil riachtanach chun na cuspóirí comhaontaithe a ghnóthú. Luaitear in Airteagal 5 den Chonradh ar an Aontas Eorpach nach rachaidh beart de chuid an Aontais thar a bhfuil riachtanach chun cuspóirí an Chonartha a ghnóthú. Maidir le foirm an bhirt ar leibhéal an Aontais, ní mór foirm a roghnú a d’fhágfadh go bhféadfaí cuspóirí an togra a ghnóthú agus a chur chun feidhme ar shlí chomh héifeachtach agus is féidir. Is é atá sa tionscnamh a bheartaítear forbairt eile ar na rialacha maidir le taisteal saor ó theorainneacha chun a áirithiú go gcuirfear rialacha coiteanna i bhfeidhm ag teorainneacha seachtracha ar an aon bhealach amháin i ngach Ballstát inar cuireadh deireadh le rialuithe ag teorainneacha inmheánacha. Leis an tionscnamh, cuirtear arís eile le hionstraim lena soláthraítear faisnéis don Aontas maidir le náisiúnaigh tríú tír cheana féin. Leis an tionscnamh freisin, códaítear agus feabhsaítear an rochtain atá ag údaráis forfheidhmithe dlí faoi láthair ar fhaisnéis VIS maidir leis na catagóirí sin náisiúnach tríú tír, rud ar bealach tráthúil, cruinn, slán agus cost-éifeachtúil é chun sainaithint a dhéanamh ar náisiúnaigh tríú tír a meastar go ndearna siad gníomh sceimhlitheoireachta nó coir thromchúiseach (nó ar íospartaigh ghnímh sceimhlitheoireachta nó coire tromchúisí) agus chun na húdaráis a chumasú breathnú ar an stair iarratais de chuid náisiúnach tríú tír a meastar go ndearna siad coireanna den sórt sin (nó ar an stair iarratais de chuid íospartaigh na gcoireanna sin). Tá an togra bunaithe ar na prionsabail um “chosaint sonraí trí dhearadh” agus tá sé comhréireach ó thaobh an chirt chun sonraí pearsanta a chosaint de toisc nach gceanglaítear leis go ndéanfaí tuilleadh sonraí a bhailiú agus a stóráil ar feadh tréimhse níos faide ná atá fíor-riachtanach chun ligean don chóras feidhmiú agus a chuspóirí a bhaint amach. Ina theannta sin, forálfar leis an togra do na coimircí agus na sásraí go léir is gá chun cearta bunúsacha taistealaithe a chosaint go héifeachtach, go háirithe sonraí faoina saol príobháideach agus sonraí pearsanta, agus do na coimircí agus na sásraí sin a chur chun feidhme. Ní bheidh gá ann le haon phróisis ná le haon chomhchuibhiú eile ar leibhéal an Aontais chun go néireoidh leis an gcóras. Tá an beart a bheartaítear comhréireach, dá bhrí sin, toisc nach dtéann sé thar a bhfuil riachtanach, maidir le gníomhaíocht ar leibhéal an Aontais, chun na cuspóirí sainithe a bhaint amach. Tá an rogha thosaíochta comhréireach maidir le costais freisin, agus aird á tabhairt ar na tairbhí a sholáthrófar leis an gcóras do gach Ballstát i ndáil leis an teorainn sheachtrach choiteann a bhainistiú agus bogadh i dtreo comhbheartas imirce de chuid an Aontais a thabhairt isteach. Dá bhrí sin, comhlíontar prionsabal na comhréireachta leis an togra. ·An rogha ionstraime Leis an togra seo, cuirtear le córas láraithe atá ann cheana, ar córas é trína noibríonn na Ballstáit i gcomhar le chéile agus óna dteastaíonn ailtireacht choiteann agus rialacha coiteanna oibriúcháin. Ina theannta sin, leagtar síos ann rialacha, atá aonfhoirmeach do na Ballstáit uile, maidir le seiceálacha teorann ag na teorainneacha seachtracha agus maidir le rochtain ar an gcóras, lena náirítear rochtain chun críche fhorfheidhmiú an dlí. Dá dhroim sin, is é Rialachán an taon ionstraim dlí is féidir a roghnú. ·Cearta bunúsacha Tá tionchar ag an Rialachán a bheartaítear ar chearta bunúsacha, go háirithe an ceart chun dínite (Airteagal 1 den Chairt um Chearta Bunúsacha an Aontais Eorpaigh), an ceart chun saoirse agus slándála (Airteagal 6 den Chairt), meas ar an saol príobháideach agus ar shaol an teaghlaigh (Airteagal 7 den Chairt), sonraí pearsanta a chosaint (Airteagal 8 den Chairt), an ceart chun tearmainn agus cosaint phrionsabal an non-refoulement (Airteagail 18 agus 19 den Chairt) agus cosaint i gcás ina dtarlaíonn aistriú, díbirt nó eiseachadadh (Airteagal 19 den Chairt), an ceart chun neamh-idirdhealaithe (Airteagal 21 den Chairt), cearta an linbh (Airteagal 24 den Chairt) agus an ceart chun leigheas éifeachtach a fháil (Airteagal 47 den Chairt). Bunaítear le Rialachán VIS, a tugadh isteach sa bhliain 2008, dianrialacha maidir le rochtain ar VIS agus na coimircí riachtanacha. Foráiltear leis do na cearta atá ag daoine aonair i ndáil le rochtain, ceartú, scriosadh agus sásamh freisin (i.e. ceartú, léirscriosadh agus leigheasanna faoin Rialachán Ginearálta maidir le Cosaint Sonraí), go háirithe an ceart chun leigheas breithiúnach a fháil agus chun maoirseacht a bheith á déanamh ag údaráis neamhspleácha phoiblí ar oibríochtaí próiseála. Tugtar coimircí breise isteach leis an togra seo chun cumhdach a dhéanamh ar riachtanais shonracha na gcatagóirí nua sonraí, próiseála sonraí agus ábhar sonraí a chumhdófar le VIS. Dá bhrí sin, tá an togra seo i lánchomhréir le Cairt um Chearta Bunúsacha an Aontais Eorpaigh, go háirithe maidir leis an gceart go ndéanfar sonraí pearsanta a chosaint, agus tá sé ar aon dul le hAirteagal 16 CFAE freisin, lena ráthaítear do gach duine an ceart go ndéanfar sonraí pearsanta a bhaineann leo a chosaint.

4.IMPLEACHTAÍ BUISÉADACHA Ag teacht sna sála ar an staidéar teicniúil a rinne eu-LISA sa bhliain 2016 ar an modhnú teicniúil ar VIS a d’eascair as cleachtadh REFIT agus as an measúnú tionchair, cloítear sa togra seo leis an rogha atá ann VIS a leathnú chun sonraí faoi víosaí fadfhanachta agus ceadanna cónaithe a áireamh ann, chun seiceálacha uathoibrithe a dhéanamh le hais bunachar sonraí de chuid an Aontais agus de chuid Interpol i ndáil le slándáil agus, de réir mar is infheidhme, i ndáil le seiceálacha imirce neamhrialta, agus chun an aois méarlorgaireachta do leanaí a laghdú agus chun cóip den leathanach beathaisnéiseach de dhoiciméad taistil na niarratasóirí a stóráil in VIS. Measadh sa staidéar go mbeadh EUR 182 mhilliún ag teastáil chun an méid sin a dhéanamh. Ós rud é go meastar go mbeidh céim na forbartha ar siúl idir na blianta 2021 agus 2023, cumhdófar na cistí riachtanacha faoin méid a leithdháilfear sa chéad bhuiséad eile de chuid an Aontais. Má ghlactar an togra roimh an gcéad chreat airgeadais eile, is ó líne buiséid Theorainneacha agus Víosaí an Chiste Slándála Inmheánaí a mhaoineofar na hacmhainní riachtanacha (a mheastar a bheidh cothrom le EUR 1.5 milliún) agus asbhainfear na méideanna lena mbaineann ón airgead atá curtha ar leataobh don tréimhse 2021-2023. D’úsáidfí an EUR 1.5 milliún chun tosú ar an obair ullmhúcháin as a dtiocfadh cur chun feidhme na mbeart a leagtar amach sa togra seo, amhail na bearta sin a bhaineann leis na gníomhartha cur chun feidhme a ullmhú agus conarthaí soláthair phoiblí a sheoladh. Más rud é go dtiocfar ar chomhaontú polaitiúil ar an togra seo faoi mhí an Mhárta 2019 (i.e. faoin reachtas reatha), féachfar leis an togra a chur chun feidhme faoi dheireadh na bliana 2021. Tá na hacmhainní a theastaíonn don togra seo (don Chiste Bainistíochta Teorann agus do gach ceann de na gníomhaireachtaí lena mbaineann araon) comhoiriúnach don togra ón gCoimisiún le haghaidh an Chreata Airgeadais Ilbhliantúil do 2021-2027 an 2 Bealtaine 2018. Leithdháiltear ar an mbealach seo a leanas na costais atá bainteach leis an togra seo a chur chun feidhme: –Leithdháiltear EUR 105 mhilliún ar eu-LISA (bainistíocht indíreach); –Leithdháiltear EUR 45 mhilliún ar na Ballstáit, ar méid é a chuirtear ar leataobh ina gCláir Náisiúnta (bainistíocht chomhroinnte); –Leithdháiltear EUR 2 mhilliún ar an nGníomhaireacht Eorpach um an nGarda Teorann (bainistíocht indíreach); –Leithdháiltear EUR 30 milliún ar Europol (bainistíocht indíreach). Maidir leis an tsamhail chostais a chuirtear i bhfeidhm, mínítear í in Iarscríbhinn 3 - “Cé a rachfar i bhfeidhm orthu agus conas a rachfar i bhfeidhm orthu”, i Roinn 2 ina leagtar amach “Achoimre ar na costais agus na tairbhí” agus in Iarscríbhinn 4 ina bpléitear le “REFIT” an Mheasúnaithe Tionchair, agus déantar anailís níos mine uirthi sa staidéar ar “An Indéantacht agus na hImpleachtaí a bhaineann leis an Aois Méarlorgaireachta do Leanaí a Laghdú”, sa staidéar ar “Cóip scanta de dhoiciméad taistil an iarratasóra ar víosa a stóráil sa Chóras Faisnéise Víosaí”, sa “Staidéar indéantachta ar dhoiciméid le haghaidh Víosaí Fadfhanachta, Ceadanna Cónaithe agus Ceadanna Tráchta Teorann Áitiúla a áireamh i stóras” agus sa doiciméad “Anailís Dhlíthiúil ar a Riachtanaí agus a Chomhréirí a bheadh sé Raon Feidhme an Chórais Faisnéise Víosaí (VIS) a Leathnú chun Sonraí faoi Víosaí Fadfhanachta agus faoi Dhoiciméid Chónaithe a Áireamh ann”, a ghabhann leis an Measúnú Tionchair. 5.FAISNÉIS BHREISE ·Pleananna cur chun feidhme, agus socruithe faireacháin, meastóireachta agus tuairiscithe Áiritheoidh an Coimisiún go ndéanfar faireachán ar fheidhmiú VIS agus déanfaidh sé meastóireacht ar na príomhchuspóirí beartais atá leis. Ceithre bliana tar éis dul i mbun Rialachán athbhreithnithe VIS a chur i bhfeidhm agus gach ceithre bliana ina dhiaidh sin, cuirfidh an Coimisiún tuarascáil faoi bhráid Pharlaimint na hEorpa agus na Comhairle. Cuirfear meastóireacht fhoriomlán ar fheidhmiú an chórais i láthair sa tuarascáil, lena náirítear an tionchar díreach agus indíreach atá aige ar chearta bunúsacha agus an dóigh a gcuirtear cearta bunúsacha chun feidhme sa chleachtas faoin gcóras. Sa tuarascáil sin, ba cheart na torthaí a gnóthaíodh a scrúdú i gcomparáid leis na cuspóirí, measúnú a dhéanamh ar an dul chun cinn a rinneadh sna ceithre phríomhréimse faidhbe, agus measúnú a dhéanamh ar a bhailí atá an bhunréasúnaíocht go fóill agus ar aon impleachtaí a bheidh ann do roghanna amach anseo. Déantar meastóireacht ar chur chun feidhme VIS trí shásra meastóireachta Schengen freisin, i gcomhréir le Rialachán (AE) Uimh. 1053/2013 ón gComhairle, gan dochar do ról an Choimisiúin mar chaomhnóir ar na Conarthaí (Airteagal 17(1) CFAE). ·Geoiméadracht athraitheach Leis an togra seo, cuirtear le acquis Schengen i ndáil le teorainneacha seachtracha agus víosaí sa mhéid agus go mbaineann sé le teorainneacha seachtracha a thrasnú agus le víosaí gearrfhanachta a dheonú. Beidh na hiarmhairtí seo a leanas aige sin ar phrótacail an Chonartha agus na comhaontuithe a bhaineann le acquis Schengen a fhorbairt: An Danmhairg: I gcomhréir le hAirteagal 1 agus le hAirteagal 2 de Phrótacal Uimh. 22 maidir le seasamh na Danmhairge, atá i gceangal leis an gConradh ar an Aontas Eorpach (CAE) agus leis an gConradh ar Fheidhmiú an Aontais Eorpaigh (CFAE), níl an Danmhairg rannpháirteach i nglacadh na mbeart ag an gComhairle de bhun Theideal V de chuid a trí de CFAE. Ós rud é go gcuireann an Rialachán seo le acquis Schengen, ní mór don Danmhairg a chinneadh, i gcomhréir le hAirteagal 4 den Phrótacal sin, laistigh de thréimhse sé mhí tar éis don Chomhairle cinneadh a dhéanamh ar an Rialachán seo, an gcuirfidh sí chun feidhme ina dlí náisiúnta é. An Ríocht Aontaithe agus Éire: I gcomhréir le hAirteagal 4 agus le hAirteagal 5 den Phrótacal maidir le acquis Schengen a lánpháirtiú i gcreat an Aontais Eorpaigh agus le Cinneadh 2000/365/CE ón gComhairle an 29 Bealtaine 2000 maidir leis an iarraidh ó Ríocht Aontaithe na Breataine Móire agus Thuaisceart Éireann, agus Cinneadh 2002/192/CE ón gComhairle an 28 Feabhra 2002 maidir leis an iarraidh ó Éirinn a bheith rannpháirteach i roinnt forálacha de acquis Schengen, níl an Ríocht Aontaithe ná Éire rannpháirteach i Rialachán (CE) Uimh. 767/2008 (Rialachán VIS) ná in aon ionstraimí dlí eile ar a dtugtar “acquis Schengen” de ghnáth, i.e. na hionstraimí dlí lena neagraítear an díothú rialuithe ag teorainneacha inmheánacha agus na bearta tionlacain maidir leis rialuithe ag teorainneacha seachtracha agus lena dtacaítear leis an méid sin. Is é atá sa Rialachán seo forbairt ar fhorálacha an acquis sin, agus dá bhrí sin, níl an Ríocht Aontaithe ná Éire rannpháirteach i nglacadh an Rialacháin seo ná níl siad faoi cheangal aige ná faoi réir a chur i bhfeidhm. I gcomhréir leis an mbreithiúnas ón gCúirt Bhreithiúnais i gcás C-482/08, an Ríocht Aontaithe v. an Chomhairle, agus toisc gurb iad Airteagal 87(2)(a) agus Airteagal 88(2)(a) mar aon le hAirteagal 77(2)(b) agus (d) CFAE atá mar bhunús dlí ag an Rialachán seo, ní bheidh aon éifeacht aige sin ar an gconclúid thuas de bharr go bhfuil an rochtain chun críocha fhorfheidhmiú an dlí coimhdeach le bunú an Chórais Faisnéise Víosaí. An Íoslainn agus an Iorua: Tá feidhm ag na nósanna imeachta a leagtar síos sa Chomhaontú Comhlachais arna thabhairt i gcrích ag an gComhairle agus Poblacht na hÍoslainne agus Ríocht na hIorua maidir le comhlachas an dá thír sin le acquis Schengen a chur chun feidhme, a chur i bhfeidhm agus a fhorbairt, ós rud é gurb amhlaidh leis an togra seo go gcuirtear le acquis Schengen mar a shainítear in Iarscríbhinn A a ghabhann leis an gComhaontú sin.

An Eilvéis: Is é atá sa Rialachán seo forbairt ar fhorálacha acquis Schengen, mar a fhoráiltear leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas na tíre sin le acquis Schengen a chur chun feidhme, a chur i bhfeidhm agus a fhorbairt. Lichtinstéin: Is é atá sa Rialachán seo forbairt ar fhorálacha acquis Schengen, mar a fhoráiltear leis an bPrótacal idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt. An Chróit, an Chipir, an Bhulgáir agus an Rómáin: An beartas víosaí a dtagann VIS faoi, is gné é den chuid sin de acquis Schengen nach bhfuil infheidhme go fóill ag na Ballstáit sin nach bhfuil an acquis á chur chun feidhme ina iomláine acu go fóill i gcomhréir lena nIonstraimí Aontachais. Rinneadh córas simplithe le haghaidh daoine a rialú ag na teorainneacha seachtracha a thabhairt isteach i gcomhréir le Cinneadh Uimh. 565/2014/AE ó Pharlaimint na hEorpa agus ón gComhairle. Tá an córas sin bunaithe ar aitheantas aontaobhach a bheith á thabhairt ag an mBulgáir, ag an gCróit, ag an gCipir agus ag an Rómáin do dhoiciméid áirithe, go háirithe víosaí Schengen arna neisiúint ag na Ballstáit sin a bhfuil acquis Schengen á chur chun feidhme ina iomláine acu, mar dhoiciméid atá coibhéiseach lena víosaí náisiúnta le haghaidh idirthuras trína gcríocha nó tréimhsí fanachta atá beartaithe ar a gcríocha nach faide ná 90 lá in aon tréimhse 180 lá. Chomh maith leis sin, ceadaítear le Cinneadh (AE) 2017/1908 ón gComhairle don Bhulgáir agus don Rómáin breathnú, i mód inléite amháin, ar shonraí VIS gan aon cheart a bheith acu sonraí a iontráil in VIS, sonraí a leasú ann nó sonraí a scriosadh as, chun a nós imeachta náisiúnta um iarratas a dhéanamh ar víosa a éascú agus chun calaois agus mí-úsáid víosaí Schengen a chosc trí bhailíocht agus barántúlacht na víosaí a fhíorú le hais na sonraí a stóráiltear in VIS; chun seiceálacha ag pointí trasnaithe teorann ag teorainneacha seachtracha agus laistigh de chríoch na mBallstát a éascú i gcás náisiúnach tríú tír a bhfuil víosa ghearrfhanachta acu; chun cabhrú lena chinneadh cén Ballstát atá freagrach as déileáil le hiarratais ar chosaint idirnáisiúnta; chun an scrúdú ar iarratais den sórt sin a éascú, agus chun an leibhéal slándála inmheánaí ar chríoch na mBallstát a mhéadú trí chabhrú leis an gcomhrac in aghaidh na coireachta tromchúisí agus na sceimhlitheoireachta. Ós rud é gurb é atá sa Rialachán seo forbairt ar fhorálacha an acquis sin, sa mhéid agus go ndéanfar feidhm comhairliúcháin VIS agus malartú faisnéise VIS a leathnú chuig víosaí fadfhanachta agus ceadanna cónaithe, ar doiciméid iad a dtugann na Ballstáit sin aitheantas dóibh mar dhoiciméid atá coibhéiseach lena víosaí náisiúnta le haghaidh idirthuras trína gcríocha nó tréimhsí fanachta atá beartaithe ar a gcríocha, ba cheart rochtain a thabhairt don Bhulgáir agus don Rómáin chun gur féidir leo breathnú ar víosaí fadfhanachta agus ceadanna cónaithe chun na gcríoch céanna a shainítear i gCinneadh (AE) 2017/1908 ón gComhairle. 2018/0152 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 767/2008, Rialachán (CE) Uimh. 810/2009, Rialachán (CE) 2017/2226, Rialachán (CE) 2016/399, Rialachán (CE) XX/2018 [An Rialachán um Idir-inoibritheacht], agus Cinneadh 2004/512/CE agus lena naisghairtear Cinneadh 2008/633/CGB ón gComhairle



TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh agus go háirithe ar Airteagal 16(2), Airteagal 77(2)(a) (b), (d) agus (e), Airteagal 78(2)(d), (e) agus (g), Airteagal 79(2)(c), agus (d), Airteagal 87(2)(a), agus Airteagal 88(2)(a), Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Is le Cinneadh 2004/512/CE a bunaíodh an Córas Faisnéise Víosaí (VIS) le bheith ina réiteach teicneolaíoch don mhalartú sonraí faoi víosaí idir Ballstáit. Is le Rialachán (CE) Uimh. 767/2008 ó Pharlaimint na hEorpa agus ón gComhairle a leagadh síos an fheidhm VIS seo, agus na feidhmiúlachtaí agus na freagrachtaí a ghabhann leis, mar aon leis na coinníollacha agus na nósanna imeachta do mhalartú sonraí faoi víosaí gearrfhanachta idir Ballstáit le hidir iarratais ar víosaí gearrfhanachta agus na cinntí a bhaineann leo a éascú. Is i Rialachán (CE) Uimh. 810/2009 ó Pharlaimint na hEorpa agus ón gComhairle a leagtar amach na rialacha faoi chlárú na naitheantóirí bithmhéadracha sa VIS. I gCinneadh 2008/633/CGB, leagadh síos na coinníollacha faoina bhféadfaidh údaráis ainmnithe Ballstát agus Europol rochtain a fháil le féachaint ar VIS chun críocha coisc, braite agus imscrúdaithe i ndáil le cionta sceimhlitheora agus cionta coiriúla tromchúiseacha eile. (2)Is iad na cuspóirí a bheidh ag an VIS ar an iomlán feabhas ar chur chun feidhme an chomhbheartais víosaí, agus ar chomhar na gconsal agus ar an gcomhairliúchán idir údaráis víosaí lárnacha tríd an malartú sonraí idir Ballstáit maidir leis na hiarratais agus na cinntí lena mbaineann a éascú, d’fhonn na nithe seo a leanas a dhéanamh: an nós imeachta um iarratais ar víosaí a éascú; an tsiopadóireacht víosaí a chosc; an comhrac i gcoinne na calaoise céannachta a éascú; seiceálacha ag pointí trasnaithe na dteorainneacha seachtracha agus laistigh de chríocha na mBallstát a éascú; cuidiú le duine a aithint ar féidir nach mbeadh na coinníollacha iontrála, na coinníollacha fanachta ná na coinníollacha cónaithe i gcríocha na mBallstát á gcomhlíonadh aige nó ar féidir nach mbeadh na coinníollacha sin á gcomhlíonadh a thuilleadh aige; Cur i bhfeidhm Rialacháin (AE) Uimh. 604/2013 ó Pharlaimint na hEorpa agus ón gComhairle a éascú, agus rannchuidiú le cosc na mbagairtí do shlándáil inmheánach aon ceann de na Ballstáit. (3)Sa Teachtaireacht ón gCoimisiún an 6 Aibreán, 2016 dar teideal ‘Córais Faisnéise níos Láidre agus níos Cliste um Theorainneacha agus Slándáil’, bhí cur síos ar an ngá atá le neartú agus feabhsú ar chórais TF an Aontais Eorpaigh, agus ar an ailtireacht sonraí agus ar an malartú faisnéise atá aige i réimse an bhainistithe teorann, i bhforfheidhmiú an dlí, agus sa fhrithsceimhlitheoireacht, agus bhí béim ann ar an ngá atá le feabhas ar idir-inoibritheacht na gcóras TF. Rinne an Teachtaireacht an gá le haghaidh a thabhairt ar bhearnaí faisnéise a shainaithint freisin, rud ar a náirítear náisiúnaigh tríú tír a bhfuil víosa fadfhanachta ina seilbh acu. (4)Ar an 10 Meitheamh 2016, rinne an Chomhairle formhuiniú ar Threochlár le cur leis an malartú faisnéise agus le bainistiú na faisnéise. Le tabhairt faoin mbearna faisnéise atá sna doiciméid a eisíodh do náisiúnaigh tríú tír, d’iarr an Chomhairle ar an gCoimisiún measúnú a dhéanamh ar bhunú lárstóras ceada chónaithe agus víosaí fadfhanachta a eisíonn Ballstáit, chun faisnéis a stóráil ar na doiciméid seo, ar a náirítear na dátaí éaga, agus aistarraingt fhéideartha na víosaí agus na gcead. In Airteagal 21 den Chonradh lena gcuirtear Comhaontú Schengen i bhfeidhm, foráiltear don cheart ar shaorghluaiseacht laistigh de chríocha na stát atá i bpáirt sa Chomhaontú le haghaidh tréimhse nach faide ná 90 lá laistigh d’aon tréimhse 180 lá, trí na ceadanna cónaithe agus na víosaí fadfhanachta a eisíonn na Stáit sin a aithint go frithpháirteach.

(5)I gConclúidí na Comhairle 9 Meitheamh 2017 ar an mbealach le feabhas a chur ar an malartú faisnéise, agus le hidir-inoibritheacht chórais faisnéise an Aontais Eorpaigh a áirithiú, d’admhaigh an Chomhairle gur féidir go mbeidh gá le bearta nua chun na bearnaí faisnéise atá ann faoi láthair a líonadh i mbainistiú na dteorannacha agus i bhforfheidhmiú an dlí, i dtaca leis an trasnú teorann a dhéanann sealbhóirí víosaí fadfhanachta agus sealbhóirí ceada chónaithe. D’iarr an Chomhairle ar an gCoimisiún staidéar féidearthachta a dhéanamh gan mhoill faoi lárstóras don Aontas Eorpach a mbeadh faisnéis ann maidir le víosaí fadfhanachta agus cead cónaithe. Ar a bhonn seo, chuir an Coimisiún dhá staidéar i gcóir: Is é ba chonclúid don chéad staidéar féidearthachta gur rud indéanta go teicniúil a bheadh i mbunú lárstórais, agus gurbh í athúsáid struchtúr VIS an rogha teicniúil ab fhearr, agus maidir leis an dara staidéar, is anailís riachtanais agus comhréireachta a bhí ansin, rud dar chonclúid gur rud riachtanach comhréireach a bheadh ann cur le réimse an VIS ionas go mbeadh na doiciméid thuasluaite san áireamh ann. (6)Is éard a dúradh i dTeachtaireacht an Choimisiúin an 27 Meán Fómhair 2017 i dtaobh Chur i gCrích an Chláir Oibre Eorpaigh maidir leis an Imirce nach amháin gur cuid bhunúsach d’éascú na turasóireachta agus d’éascú cúrsaí gnó atá i gcomhbheartas víosaí an Aontais Eorpaigh, ach gurb uirlis ríthábhachtach é le rioscaí slándála agus rioscaí imirce neamhrialta chuig an Aontas Eorpach a chosc. Admhaíodh sa Teachtaireacht gur gá an comhbheartas víosaí a chur in oiriúint fós do na dúshláin atá ann, agus réitigh TF a chur i gcás, mar aon leis an sochar a bhaineann le taisteal éascaithe le víosa a chur i gcothromaíocht le himirce fheabhsaithe, le slándáil agus le bainistiú teorainneacha. Dúradh sa Teachtaireacht go ndéanfaí athbhreithniú ar chreat dlíthiúil an VIS chun breis feabhais a chur ar phróiseáil na víosaí, rud ar a náireofaí gnéithe a bhaineann le cosaint sonraí, mar aon le rochtain d’údaráis fhorfheidhmithe dlí, agus cur le húsáid VIS le haghaidh catagóirí nua agus úsáidí sonraí, agus le húsáid iomlán a bhaint as na huirlisí idir-inoibritheachta. (7)I dTeachtaireacht an Choimisiúin 14 Márta 2018 maidir leis an gcomhbheartas víosaí a chur in oiriúint do dhúshláin nua, tugadh athdheimhniú go ndéanfar creat dlíthiúil VIS a athbhreithniú, mar chuid de phróiseas machnaimh níos leithne ar idir-inoibritheacht na gcóras faisnéise. (8)Nuair a bhí Rialachán (CE) Uimh. 810/2009 á ghlacadh, admhaíodh nár mhór aghaidh a thabhairt ar cheist leordhóthanacht iontaofacht na méarlorg chun críocha sainaithint agus fíorú, i gcás linbh faoi bhun 12 bhliain d’aois agus, go háirithe, ar éabhlóid na méarlorg de réir mar a théitear in aois, ar bhonn staidéir a cuireadh i gcrích faoi fhreagracht an Choimisiúin. Is é ba chonclúid do staidéar a rinne an Comh-Ionad Taighde in 2013 gur féidir sainaithint méarlorg leanaí idir 6 agus 12 bliain a dhéanamh le leibhéal sásúil cruinnis faoi choinníollacha ar leith. I Mí na Nollag 2017, dheimhnigh an dara staidéar an tátal seo, agus thug sé tuilleadh léargais ar thionchar na haoise ar cháilíocht na méarlorg. Ar a bhonn seo, chuir an Coimisiún staidéar eile i gcóir i 2017 inar fiosraíodh an riachtanas agus an chomhréireacht a bhaineann le haois déanta na méarlorg i gcás na leanaí a ísliú go 6 bliana sa phróiseas víosa. Is éard a thug an staidéar seo chun cruinnis gur fearr a d’fhéadfaí spriocanna VIS a bhaint amach ach aois déanta na méarlorg a ísliú, go mór mór i dtaca le héascú an chomhraic in aghaidh chalaois chéannachta, agus i dtaca le héascú na seiceála ag pointe trasnaithe teorann seachtraí, agus gur rud é gur dhócha breis sochair dá bharr i neartú an chomhraic in aghaidh shárú cearta leanaí, agus i gcosc an tsáraithe sin, go mór mór trí chumasú ar shainaithint/fíorú chéannacht leanaí tríú tír a dtarlaíonn dóibh i gcríocha Schengen sa chás gur baol éigniú a gcuid ceart (m.sh. íobartaigh gáinneála ar leanaí iad, nó leanaí atá ar iarraidh, nó mionaoiseach atá ag iarraidh tearmainn). (9)Tabharfaidh Ballstáit tús áite do leas an linbh i ndáil le gach nós imeachta a bhforáiltear dó sa Rialachán seo. Leas agus sábháilteacht agus slándáil agus tuairimí an linbh, is nithe iad sin a chuirfear san áireamh agus a gcuirfear an suntas cuí iontu de réir aois agus inmhe an linbh. Bíonn ábharthacht faoi leith in VIS nuair is baol gurb íobartach de chuid gáinneála daoine atá sa leanbh. (10)Na sonraí pearsanta a sholáthraíonn an tiarratasóir le haghaidh víosa gearrfhanachta, is ceart do VIS iad a phróiseáil féachaint an bagairt don tslándáil phoiblí nó don tsláinte phoibli san Aontas a bheadh ann dá dtiocfadh an tiarratasóir isteach san Aontas, agus féachaint cén riosca atá ann go gcleachtfadh an tiarratasóir imirce neamhrialta. Maidir le náisiúnaigh tríú tír a fuair víosa fhadfhanachta nó cead cónaithe, ní ceart go mbeadh sna seiceálacha sin ach cuid den rud a dhéantar le céannacht shealbhóir an doiciméid a mheas, agus le barántúlacht agus bailíocht na víosa fadfhanachta a mheas, agus an bhagairt don tslándáil phoiblí nó don tsláinte phoiblí san Aontas a mheas dá dtiocfadh an náisiúnach tríú tír isteach ann. Ní ceart go gcuirfidís isteach ar aon chinneadh faoi víosaí fadfhanachta nó ceadanna cónaithe. (11)Ní féidir rioscaí den chineál sin a mheas gan próiseáil a dhéanamh ar na sonraí pearsanta a bhaineann le céannacht an duine, agus leis an doiciméad taistil, agus de réir mar atá an cás, leis an urraitheoir, nó más mionaoiseach don iarratasóir, le céannacht an té atá freagrach as. Ba cheart gach mír sonraí pearsanta sna hiarratais a chur i gcomparáid leis na sonraí atá i dtaifead, i gcomhad nó i bhfoláireamh atá cláraithe i gcóras faisnéise (Córas Faisnéise Schengen (SIS), an Córas Faisnéise Víosaí (VIS), sonraí Europol, bunachar sonraí Interpol um Dhoiciméid Taistil Ghoidte nó Chaillte (SLTD), an Córas Dul Isteach/Imeachta (EES), Eurodac, an Córas Faisnéise Eorpach um Thaifid Choiriúla (ECRIS) chomh fada agus a bhaineann le ciontú i gcoireanna sceimhlitheoireachta nó i gcoireanna tromchúiseacha de chineálacha eile, agus/nó bunachar sonraí Interpol um Dhoiciméid Taistil a bhaineann le Fógraí (Interpol TDAWN)) nó le liostaí faire ETIAS, nó le táscairí riosca sonracha. Na catagóirí sonraí pearsanta ba cheart a úsáid chun comparáide, ba cheart iad a bheith teoranta do na catagóirí sonraí atá sna córais faisnéise ina ndéantar an fiosrú, i liosta faire ETIAS nó sna táscairí riosca sonracha. (12)Is le [Rialachán (AE) XX ar an in-idiroibritheacht] a bunaíodh an in-idiroibritheacht idir córais faisnéise an Aontais Eorpaigh ionas gurb as lámha a chéile atá na córais faisnéise AE seo ag obair, rud atá amhlaidh chun feabhas a chur ar bhainistiú na dteorainneacha seachtracha, le cosc a chur ar an imirce neamhdhleathach, agus leis an imirce neamhdhleathach a chomhrac, agus le hardleibhéal slándála a áirithiú laistigh den limistéar saoirse, slándála agus ceartais atá ag an Aontas ar a náirítear caomhnú na slándála poiblí agus na mbeartas poiblí, agus coimirce na slándála i gcríocha na mBallstát. (13)De thairbhe na hidir-inoibritheachta idir córais faisnéise an Aontais Eorpaigh, tig leis na córais obair as lámha a cheile chun ceart-sainaithint daoine a éascú, chun cuidiú a thabhairt an chalaois chéannachta a chomhrac, chun ceanglais cáilíochta shonraí chórais faisnéise ábhartha an Aontais Eorpaigh a fheabhsú agus a chomhchuibhiú, chun cur chun feidhme teicniúil agus oibríochtúil chórais faisnéise an Aontais Eorpaigh atá ann cheana agus a bheidh ann amach anseo a éascú, chun na coimircí i dtaca le slándáil sonraí agus cosaint sonraí a rialaíonn córais faisnéise ábhartha an Aontais Eorpaigh a neartú agus a shimpliú, chun rochtain údaráis fhorfheidhmithe an dlí ar EES, VIS, [ETIAS] agus Eurodac a thabhairt chun líofachta, agus chun tacú le cuspóirí EES, VIS, [ETIAS], Eurodac, SIS agus [an chórais ECRIS-TCN]. (14)Na codanna in-idiroibritheachta atá ann, clúdaíonn siad EES, VIS, ETIAS, Eurodac agus SIS, agus córas [ECRIS-TCN] mar aon le sonraí Europol ionas gur féidir fiosrú a dhéanamh ann in aon am amháin leis na córais faisnéise seo atá ag an Aontas Eorpach, agus dá bhrí sin is iomchuí na codanna seo a úsáid chun seicéalacha uathoibrithe a dhéanamh, agus le linn VIS a cheadú chun críocha fhorfheidhmiú an dlí. Ba cheart an tairseach Eorpach chuardaithe (ESP) a úsáid chun na críche seo ionas gur féidir córais faisnéise na hEorpa a cheadú go tapa, go líofa, go héifeachtach agus go córasach, mar aon le sonraí de chuid Europol a cheadú, agus bunachair sonraí de chuid Interpol a bhíonn ag teastáil lena gcuid tascanna a chur i gcrích, i gcomhréir lena gcuid cearta rochtana, agus d’fhonn tacú le spriocanna VIS. (15)Ba cheart uathoibriú a dhéanamh ar an gcomparáid le bunachair sonraí eile. An uair a léireoidh comparáid den chineál sin gurb ann do chomhfhreagairt (‘amas’) idir aon dá cheann de na sonraí pearsanta nó cumasc díobh sna hiarratais agus i dtaifead, i gcomhad nó i bhfoláireamh sna córais faisnéise thuasluaite, nó le sonraí pearsanta sa liosta faire, ba cheart an tiarratas a phróiseáil de láimh oibreora. An cinneadh i dtaobh údarú taistil a eisiúint nó gan é a eisiúint, sin cinneadh ba cheart a bheith ina thoradh ar an measúnú a dhéanann Aonad Náisiúnta ETIAS. (16)Má dhiúltaítear údarú taistil, ní ar bhonn phróiseáil uathoibrithe na sonraí pearsanta sna hiarratais ba cheart an diúltú sin a dhéanamh. (17)Iarratasóirí ar diúltaíodh víosa ghearrfhanachta dóibh ar bhonn sonra faisnéise a baineadh as an bpróiseáil VIP, ba cheart go mbeadh cead achomhairc acu. Is sa Bhallstát ba cheart an cinneadh a dhéanamh maidir leis an iarratas, agus is i gcomhréir le dlí náisiúnta an Bhallstáit sin ba cheart na hachomhairc a sheoladh. Na coimircí agus na rialacha atá i Rialachán (AE) Uimh. 767/2008 maidir le hachomharc, is dóibhsean is ceart a bheith infheidhme. (18)Táscairí riosca sonracha a chomhfhreagraíonn do riosca slándála, do riosca imirce neamhrialta, nó do riosca don tsláinte phoiblí, is iad na táscairí sin ba cheart a úsáid in anailís chomhad an iarratais ar víosa ghearrfhanachta. Na critéir a úsáidtear le táscairí riosca sonracha a shainmhíniú, ní ceart i gcás ar bith iad a bhunú ar inscne agus ar aois duine amháin. Ní bhunófar iad, i gcás ar bith, ar fhaisnéis maidir le cine an duine, an dath craicinn atá air, a mhianach eitneach nó sóisialta, a airíonna géiniteacha, an teanga atá aige, na tuairimí polaitiúla nó aon tuairimí eile atá aige, an reiligiún nó creideamh fealsúnach atá aige, an ball de cheardchumann é, an ball de mhionlach náisiúnta é, an mhaoin atá aige, an áit ar rugadh é, an bhfuil míchumas air, nó an claonadh atá ann ó thaobh gnéis de. (19)Ní mór freagraí éifeachtacha a thabhairt ar na cineálacha nua bagairtí slándála atá ag teacht chun cinn go leanúnach, agus ar na patrúin nua i dtaobh imirce neamhrialta agus ar na bagairtí don tsláinte phoiblí, agus ní mór cur ina gcoinne le modhanna nua-aimseartha. Ó tharla próiseáil méideanna móra sonraí pearsanta a bheith i gceist leis na modhanna sin, ba cheart coimircí iomchuí a thabhairt isteach ionas nach mbeifear ag teacht salach ach oiread agus is gá i sochaí dhaonlathach ar na cearta atá ann ar urraim don saol príobháideach agus do shaol an teaghlaigh, agus do na sonraí pearsanta. (20)Maidir le hiarratasóirí ar víosa ghearrfhanachta, nó ar náisiúnaigh tríú tír a fuair víosa fhadfhanachta nó cead cónaithe, is ceart a áirithiú go gcuirfear rud nach lú ná leibhéal seiceála den chineál céanna i gcion orthu sin agus a chuirtear ar náisiúnaigh tríú tír atá saor ó víosa. Cuirtear liosta faire i dtoll a chéile chun na críche seo chomh maith a bhaineann le daoine a bhfuil amhras ina dtaobh faoi choir thromchúiseach nó choir sceimhlitheoireachta a bheith déanta acu, nó a bhfuil fíricí ann ina dtaobh nó cúiseanna réasúnacha a thugann le fios go ndéanfaidh siad coir thromchúiseach nó coir sceimhlitheoireachta, liosta is ceart a úsáid le fíorú a dhéanamh i ndáil leis catagóirí sin de náisiúnaigh tríú tír chomh maith. (21)D’fhonn a ndualgas a chomhlíonadh faoin gCoinbhinsiún lena gcuirtear Comhaontú Schengen chun feidhme, ba cheart go bhféadfadh iompróirí idirnaisiúnta fíorú an bhfuil nó nach bhfuil na doiciméid riachtanacha sin ina seilbh ag náisiúnaigh tríú tír a bhfuil víosa ghearrfhanachta nó víosa fhadfhanachta nó cead cónaithe acu, nó nach bhfuil na doiciméid riachtanacha sin ina seilbh acu. Ba cheart an fíorú seo a thabhairt chun indéantachta trí shonraí a tharraingt as VIS gach lá agus iad a chur i mbunachar sonraí ar leith nárbh fhéidir eagarthóireacht a dhéanamh air, rud a bhféadfaí ar a laghad fo-thacar riachtanach sonraí a tharraingt amach as le cuardach a cheadú a mbeadh freagra cgl/níl sé cgl ann dá bharr. (22)Ba cheart don Rialachán seo sainmhíniú a thabhairt ar údaráis na mBallstát a d’fhéadfaí a údarú chun rochtain a dhéanamh ar VIS le sonraí a iontráil, a leasú, agus a scriosadh, nó le sonraí a cheadú maidir le víosaí fadfhanachta nó ceadanna cónaithe le aghaidh na gcríoch sonrach a leagtar amach in VIS don chatagóir doiciméad seo agus dóibh siúd a bhfuil siad ina seilbh acu, agus chomh mór agus is gá le gur féidir leo a gcuid tascanna a chur díobh. (23)An phróiseáil a dhéanfar ar shonraí an VIS, ba cheart di a bheith i gcomhréir leis na cuspóirí a leantar dóibh i gcomhlíonadh thascanna na núdarás inniúil, cuspóirí atá riachtanach do chomhlíonadh na dtascanna sin. Le linn do na húdaráis inniúla a bheith ag úsáid EES, ba cheart a áirithiú leo go nurramaítear dínit agus sláine an duine a bhfuil a chuid sonraí á niarraidh, agus níor cheart dóibh aon idirdhealú a dhéanamh ar bhonn gnéis, nó datha, nó mar gheall ar an mianach eitneach nó sóisialta atá sa duine, ná mar gheall ar na tréithe géiniteacha atá ag roinnt leis, ná an teanga, an reiligiún nó an creideamh atá aige, ná tuairimí polaitiúla ná tuairimí eile, ná an mionlach náisiúnta ar ball de é, ná mhaoin atá aige, an áit ar rugadh é, an míchumas atá air, ná an claonadh atá ann ó thaobh gnéis de. (24)Ní mór go mbeadh an fhaisnéis is deireanaí ag údaráis fhorfheidhmithe an dlí más leo a gcuid cúram a chur díobh sa chomhrac in aghaidh coireanna sceimhlitheoireachta agus coireanna tromchúiseacha eile. An rochtain atá ag Europol agus ag údaráis fhorfheidhmithe an dlí sna Ballstáit ar VIS, is rud é a bunaíodh le Cinneadh 2008/633/CGB ón gComhairle. Ba cheart ábhar an Chinnidh seo a chomhtháthú le Rialachán VIS, lena chur i gcomhréir leis an gcreat atá ag an gconradh faoi láthair.

(25)Is léir cheana féin a úsáidí agus atá rochtain ar shonraí as VIS chun críocha fhorfheidhmiú an dlí chun daoine a maraíodh de bharr foréigin a shainaithint, nó chun cabhrú le himscrúdaitheoirí dul chun cinn mór a dhéanamh i gcásanna a bhaineann le gáinneáil daoine, le sceimhlitheoireacht nó le gáinneáil neamhdhleathach drugaí. Dá bhrí sin, na sonraí atá in VIS a bhaineann le fanacht fada, is rud eile iad ba cheart a chur ar fáil d’údaráis ainmnithe na mBallstát agus d’Oifig Eorpach Póilíní (Europol), de réir na gcoinníollacha atá leagtha amach sa Rialachán seo. (26)Ó tharla ról lárnach ag Europol sa chomhar idir údaráis na mBallstát i réimse an imscrúdaithe choiriúil trasteorann chun coireanna a chosc, a anailísiú agus a imscrúdú ar fud an Aontais, An rochtain atá ag Europol ar VIS faoi láthair laistigh de chreat a chuid tascanna, is rud é ba cheart a chódú agus a thabhairt chun líofachta, agus na hathruithe a tharla le deireanas sa chreat dlí a thabhairt san áireamh ann freisin, Rialachán (AE) 2016/794 ó Pharlaimint na hEorpa agus ón gComhairle, cuir i gcás. (27)An rochtain ar VIS chun críche coireanna sceimhlitheoireachta nó coireanna coiriúla tromchúiseacha eile a chosc, a bhrath nó a imscrúdú, is ionann é agus cur isteach ar na bunchearta atá ann ar urraim don saol príobháideach agus do shaol an teaghlaigh, agus ar chosaint shonraí pearsanta na ndaoine a ndéantar a gcuid sonraí pearsanta a phróiseáil in VIS. Aon chur isteach den chineál sin, ní mór dó a bheith i gcomhréir leis an dlí, dlí nach mór a chur i bhfocail le hoiread cruinnis agus a chuirfidh ar chumas na nindibhidí a gcuid béas a athrú, agus ní mór dó indibhidí a chosaint ar an treallachas, agus taispeáint le dóthain soiléire cén réimse lánrogha atá á bhronnadh ar na húdaráis inniúla agus cén dul atá leis an gcur i gcleachtadh a théann leis. Ní ceart cur isteach ar shochaí dhaonlathach ach nuair is rud riachtanach atá ann chun leas dlisteanach agus comhréireach a chosaint, agus ní mór gan cur isteach uirthi ach ar bhealach atá comhréireach leis an gcuspóir dhlisteanach atáthar ag iarraidh a bhaint amach. (28)Tá foráil i [Rialachán 2018/XX ar an idir-inoibritheacht] a chuireann ar chumas an údaráis phóilíní i mBallstát ar thug na bearta reachtaíochta náisiúnta an chumhacht sin dóibh duine a shainaithint le sonraí bithmhéadracha a tógadh ón duine sin le linn seicéala céannachta. Tharlódh go bhfuil cúinsí faoi leith ann áfach inarb é leas an duine sin sainaithint a dhéanamh air. Ar na cásanna sin tá an cás ar fuarthas an duine tar éis do a bheith ar iarraidh, tar éis a fhuadaithe, nó tar éis a shainaitheanta ina íobartach ag lucht gáinneála. I gcásanna dá leithéid, ba cheart rochtain tapa a thabhairt do na húdaráis forfheidhmithe dlí ionas gur féidir an duine a shainaithint go tapa agus go hiontaofa gan comhlíonadh gach réamhchoinníll agus gach coimirce bhreise ar rochtain an fhorfheidhmithe dlí a bheith ag teastáil. (29)I réimse an chomhair idir póilíní, is rud bunúsach atá sna comparáidí a dhéantar ar bhonn na méarlorg neamhfhollas, is é sin rian dachtalascópach a dtarlódh dó ar láthair na coire. Maidir leis an bhféidearthacht méarlorg neamhfhollas a chur i gcomparáid le sonraí méarlorg atá stóráilte in VIS i gcás ina mbeidh foras réasúnach ann chun creidiúint go bhféadfadh déantóir na coire nó an tíospartach a bheith cláraithe in VIS, sin féidearthacht a bheadh ina huirlis an-luachmhar ag údaráis forfheidhmithe dlí na mBallstát chun cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú, mar shampla nuair nach bhfuil d’fhianaise ar láthair na coire ach méarloirg neamhfhollasa. (30)Ní mór údaráis inniúla a ainmniú i ngach Ballstát, mar aon leis na lárphointí rochtana trína bhfuil na hiarratais ar rochtain ar shonraí EES le cur isteach; agus ní mór liosta a choinneáil de na haonaid oibríochta atá laistigh de na húdaráis ainmnithe atá údaraithe an rochtain sin a iarraidh chun cionta sceimhlitheoireachta nó cionta coiriúla tromchúiseacha eile a chosc, a bhrath, nó a imscrúdú. (31)Maidir le hiarrataí ar rochtain ar shonraí atá á stóráil sa Lárchóras, ba cheart do na haonaid oibríochta atá laistigh de na húdaráis ainmnithe na hiarratais sin a chur chuig an lárphointe rochtana agus ba cheart an túdar cuí a lua leo. Na haonaid oibríochta atá laistigh de na húdaráis ainmnithe agus atá údaraithe chun rochtain ar shonraí VIS a iarraidh, níor cheart dóibh gníomhú mar údarás fíoraithe. Ba cheart do na lárphointí rochtana gníomhú go neamhspleách ar na húdaráis ainmnithe, agus ba cheart dóibh a bheith freagrach, ar dhóigh neamhspleách, as an deimhniú ar chomhlíonadh iomlán na gcoinníollacha rochtana a bhunaítear sa Rialachán seo. I gcásanna eisceachtúla práinne inar gá rochtain luath chun freagairt do bhagairt shonrach iarbhír a bhaineann le cionta sceimhlitheoireachta nó le cionta cóiriúla tromchúiseacha eile, ba cheart don lárphointe rochtana an tiarratas a phróiseáil láithreach agus gan an fíorú a dhéanamh ach ina dhiaidh sin. (32)Chun sonraí pearsanta a chosaint, agus chun cuardaigh chórasacha a dhéanfadh lucht forfheidhmithe an dlí a chur as an áireamh, níor cheart sonraí VIS a phróiseáil ach i gcásanna ar leith agus nuair is gá sin chun cionta sceimhlitheoireachta agus cionta coiriúla tromchúiseacha eile a chosc, a bhrath nó a imscrúdú. Níor cheart do na húdaráis ainmnithe ná do Europol rochtain ar ESTIAS a iarraidh ach amháin nuair atá foras réasúnach acu chun a chreidiúint go bhfaighfear faisnéis de thoradh na rochtana sin a chuideoidh go mór leo cion sceimhlitheoireachta nó cion coiriúil tromchúiseach eile a chosc, a bhrath nó a imscrúdú. (33)Na sonraí pearsanta a bhaineann le sealbhóirí doiciméid fhadfhanachta atá á stóráil in VIS, ní ceart a gcoinneáil ach an seal is riachtanach chun críocha VIS. An fhaisnéis a bhaineann le náisiúnaigh tríú tír, is iomchuí a coinneáil ar feadh thréimhse cúig bliana ionas gur féidir faisnéis a thabhairt san áireamh le hiarratais ar víosa ghearrfhanachta a mheas, ionas gur féidir rófhanacht i ndeireadh na tréimhse bailíochta a bhrath, agus chun measúnuithe slándála na náisiúnach tríú tír a ghnóthaigh iad a dhéanamh. Na sonraí faoin úsáid a baineadh as doiciméad san am atá caite, is féidir go néascóidh siad eisiúint víosaí gearrfhanachta san am atá le teacht. Níor leor tréimhse ama ba ghiorra ná sin chun na gcríoch a luaitear. Ba cheart na sonraí a scriosadh tar éis tréimhse cúig bliana, mura mbeidh foras ann chun iad a scriosadh níos túisce. (34)Tá feidhm ag Rialachán (CE) Uimh. 2016/679 ó Pharlaimint na hEorpa agus ón gComhairle ar an bpróiseáil sonraí a dhéanann na Ballstáit leis an Rialachán seo a chur i bhfeidhm. Is le Treoir (AE) 2016/680 ó Pharlaimint na hEorpa agus ón gComhairle a rialaítear an phróiseáil a dhéanann údaráis forfheidhmithe dlí chun críocha coisc, imscrúdaithe, braite nó ionchúisimh i gcionta coiriúla nó chun pionóis choiriúla a fhorghníomhú. (35)Baill d’fhoirne Ghníomhaireacht Eorpach um an nGarda Teorann agus Cósta (EBCG), mar aon le foirne a bhíonn ag plé le tascanna a bhaineann le filleadh, is daoine iad sin, de réir Rialachán (AE) 2016/1624 ó Pharlaimint na hEorpa agus ón gComhairle, atá i dteideal bunachair Eorpacha a cheadú nuair is gá le tascanna oibríochtúla a chomhlíonadh, tascanna a luaitear go sonrach sa phlean oibriúchán maidir le seiceálacha teorann, faireachas teorann agus filleadh, faoi údarás an Bhallstáit óstaigh. Chun an ceadú sin a éascú, agus le cur ar chumas na bhfoirne rochtain éifeachtach a fháil ar fhaisnéis a cuireadh in VIS, ba cheart rochtain ar VIS a thabhairt don Ghníomhaireacht Eorpach um an nGarda Teorann agus Cósta (EBCG). Rochtain den chineál sin, ba ceart di cloí leis na coinníollacha agus leis na teorainneacha a ghabhann leis an rochtain atá i bhfeidhm ar údaráis inniúla na mBallstát faoi gach sainchríoch ar féidir faisnéis VIS a cheadú ina taobh. (36)Náisiúnaigh tríú tír a chur ar ais nuair nach gcomhlíonann siad feasta na coinníollacha um iontráil, um fhanacht nó um chónaí sna Ballstáit i gcomhréir le Treoir 2008/115/CE ó Pharlaimint na hEorpa agus ón gComhairle, is cuid bhunúsach atá ansin de na hiarrachtaí cuimsitheacha chun dul i ngleic leis an imirce neamhrialta, agus tá réasún tábhachtach i gceist leis a bhfuil leas an phobail ann go mór. (37)Na tríú tíortha a gcuirtear daoine ar ais chucu, is minic gan iad faoi réir ag na cinntí leordhóthanachta a ghlac an Coimisiún faoi Airteagal 45 de Rialachán (AE) 2016/679, nó faoi na forálacha náisiúnta a glacadh le trasuí ar Airteagal 36 de Threoir (AE) 2016/680. Thairis sin, na hiarrachtaí móra atá an tAontas a dhéanamh i gcomhar le príomhthíortha dúchais na náisiúnach tríú tír a bhíonn ag fanacht go neamhdhleathach faoi réir ag dualgas le filleadh, theip orthu a áirithiú do thríú tíortha den chineál sin an dualgas a bunaíodh sa dlí idirnáisiúnta maidir le athghlacadh a gcuid náisiúnach féin a chomhlíonadh go córasach. Comhaontuithe athligean isteach atá faoi chaiblíocht ag an Aontas nó ag na Ballstáit, nó iad tugtha chun críche acu, agus foráil iontu do choimircí iomchuí don aistriú faisnéise do thríú tíortha de bhun Airteagal 46 de Rialachán (AE) 2016/679, nó do na forálacha náisiúnta a glacadh i dtrasuí ar Airteagal 37 de Threoir (AE) 2016/680, ní chlúdaíonn siad sin ach líon teoranta tríú tíortha, agus ní léir gur féidir aon chomhaontú nua a thabhairt chun críche leo. I gcásanna den chineál sin, d’fhéadfaí sonraí pearsanta a phróiseáil de bhun an rialacháin seo le húdaráis tríú tíre chun beartas cur ar ais an Aontais a chur i bhfeidhm ach a gcomhlíonfaí na coinníollacha a leagadh síos in Airteagal 49(1)(d) de Rialachán (AE) 2016/679, nó sna forálacha náisiúnta a dhéanann trasuí ar Airteagal 38 nó 39 de Rialachán (AE) 2016/680. (38)Na sonraí pearsanta ábhartha a phróiseáiltear in VIS, ba cheart do na Ballstáit iad a chur ar fáil i gcomhréir leis na rialacha cosanta sonraí infheidhme, agus nuair is gá i gcásanna ar leith le tascanna a chur i gcrích faoi Rialachán (AE) .../... ó Pharlaimint na hEorpa agus ón gComhairle, Rialachán Chreat Athshocraithe an Aontais], chuig [Ghníomhaireacht an Aontais um Thearmann] agus na heagrais idirnáisiúnta ábhartha, Ard-Choimisinéir na Náisiún Aontaithe le haghaidh Dídeanaithe, cuir i gcás, An Eagraíocht Idirnáisiúnta um Imirce, agus chuig oibríochtaí Choiste Idirnáisiúnta na Croise Deirge um dhídeanaithe agus um athlonnú, i ndáil le náisiúnaigh tríú tír nó le daoine gan stát a chuireann Ballstáit ina dtreo iad i bhforfheidhmiú Rialachán (AE) .../... [Rialachán Chreat Athshocraithe an Aontais]. (39)Tá feidhm ag Rialachán (CE) Uimh. 45/2001 ó Pharlaimint na hEorpa agus ón gComhairle maidir le gníomhaíochtaí institiúidí nó comhlachtaí de chuid an Aontais agus iad ag cur a gcuid tascanna díobh nuair is freagrach dóibh i mbainistiú oibríochtúil VIS. (40)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 28(2) de Rialachán (CE) Uimh. 45/2001 agus thug sé tuairim uaidh maidir le… (41)D’fhonn feabhas a chur ar an gcomhar oibre a dhéanann tríú tíortha in athghlacadh na nimirceach mírialta, agus d’fhonn filleadh na náisiúnach tríú tír atá ag fanacht abhus go mídhleathach a éascú arbh fhéidir go bhfuil a gcuid sonraí a stóráil in VIS, ba cheart cóipeanna na ndoiciméad taistil a bhaineann le hiarratasóirí ar víosa ghearrfhanachta a stóráil in VIS. Ní hionann agus faisnéis a tharraingítear as VIS, is rud a bhfuil aitheantas níos forleithne dó i dtríú tíortha atá i gcóipeanna na ndoiciméad taistil. (42)Is cuid éigeantach den nós imeachta a ghabhann le scrúdú na víosaí atá i gceadú an liosta doiciméad taistil a thugann teideal don sealbhóir na teorainneacha seachtracha a thrasnú, doiciméid is féidir a fhormhuiniú le víosa, faoi mar a bhunaítear le Cinneadh Uimh. 1105/2011/AE ó Pharlaimint na hEorpa agus ón gComhairle. Ba cheart do na húdaráis víosa an dualgas seo a chur i bhfeidhm go córasach, agus dá bhrí sin ba cheart an liosta seo a ionchorprú in VIS ionas gur féidir fíorú uathoibríoch a dhéanamh ar dhoiciméad taistil an iarratasóra. (43)Gan dochar don fhreagracht atá ar na Ballstáit i ndáil le cruinneas na sonraí a iontráiltear in VIS, ba cheart d’eu-LISA a bheith freagrach as cáilíocht sonraí a athneartú trí uirlis lárnach faireacháin cáilíochta sonraí a thabhairt isteach, agus as tuarascálacha a sholáthar do na Ballstáit go tráthrialta. (44)Ionas gur féidir faireachán níos fearr a dhéanamh ar úsáid VIS chun anailís a dhéanamh ar threochtaí a bhaineann le brú imirce agus bainistiú teorainneacha, ba cheart go bhféadfadh eu-LISA acmhainn a fhorbairt chun tuairisciú staidrimh do na Ballstáit, don Choimisiún, agus don Ghníomhaireacht Eorpach um an nGarda Teorann agus Cósta gan sláine na sonraí a chur i mbaol. Dá bhrí sin, ba cheart lárstóras staidrimh a bhunú. Ní ceart sonraí pearsanta a bheith sna staitisticí a tháirgtear.

(45)Tá an Rialachán seo gan dochar do chur i bhfeidhm Threoir 2004/38/CE ó Pharlaimint na hEorpa agus ón gComhairle. (46)Ós rud é nach féidir leis na Ballstáit cuspóirí an Rialacháin seo a chur i gcrích go leordhóthanach, ach de bharr gur gá cur chun feidhme comhbheartais víosaí a áirithiú, is fearr is féidir ardleibhéal slándála laistigh den limistéar atá gan rialuithe teorann a bhaint amach ar leibhéal an Aontais, mar aon le córas bainistíochta comhtháite le haghaidh na dteorainneacha seachtracha, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. (47)Bunaítear leis an Rialachán seo rialacha dochta rochtana ar VIS maille leis na coimircí riachtanacha. Foráiltear ann freisin do chearta rochtana, don cheartú, agus don léirscriosadh, agus go háirithe don ceart ar leigheas breithiúnach, mar aon le maoirseacht ar oibriúcháin phróiseála faoi chúram na údarás neamhspleách poiblí. Tugtar coimircí eile isteach leis an Rialachán seo le riachtanais shonracha na gcatagóirí nua faisnéise a chlúdach, faisnéis a mbeidh VIS á próiseáil. Dá bhrí sin, déanann an Rialachán seo na cearta bunúsacha a urramú, agus géilleann sé do na prionsabail a aithnítear i gCairt um Chearta Bunúsacha an Aontais Eorpaigh, go mór mór do cheart dínite an duine, an ceart ar shaoirse agus ar shlándáil, an ceart ar shaol príobháideach agus ar shaol teaghlaigh, ar chosaint na sonraí pearsanta, an ceart ar thearmann agus cosaint phrionsabal an non-refoulement agus na cosanta i gcás asbhainte, díbeartha nó eiseachadta, an ceart ar neamh-idirdhealú, cearta an linbh, agus an ceart ar leigheas éifeachtach. (48)Ba cheart go mbeadh forálacha sonracha ann do náisiúnaigh tríú tír atá faoi réir ag ceanglas víosa ar baill iad de theaghlach shaoránach de chuid an Aontais a bhfuil feidhm ag Treoir 2004/38/CE maidir leo, nó baill de theaghlach náisiúnaigh tríú tír ag a bhfuil an ceart chun saorghluaiseachta faoi dhlí an Aontais agus nach bhfuil an cárta cónaithe acu a dtagraítear dó faoi Threoir 2004/38/CE. Sonraítear in Airteagal 21(1) den Chonradh ar Fheidhmiú an Aontais Eorpaigh go mbeidh an ceart ag gach saoránach den Aontas gluaiseacht agus cónaí faoi shaoirse laistigh de chríocha na mBallstát, faoi réir na dteorainneacha agus na gcoinníollacha dá bhforáiltear sna Conarthaí agus sna bearta a glacadh lena gcur chun feidhme. Tá na teorainneacha agus na coinníollacha ar fáil faoi seach i dTreoir 2004/38/CE. (49)Faoi mar a dheimhnigh Cúirt Bhreithiúnais an Aontais Eorpaigh, tá sé de cheart ag na baill teaghlaigh sin ní amháin chun dul isteach i gcríoch an Bhallstáit, ach tá sé de cheart acu víosa iontrála a fháil chun na críche sin. Ní mór do na Ballstáit gach saoráid a dheonú do na daoine sin chun na víosaí riachtanacha a fháil, víosaí nach mór a eisiúint saor ina aisce a luaithe agus is féidir, agus é ar bhonn nós imeachta práinne. (50)An ceart chun údarú taistil a fháil, ní rud gan choinníoll é, mar is féidir a dhiúltú do na baill teaghlaigh a bhfuil riosca iontu don bheartas poiblí, don tslándáil phoiblí, nó don tsláinte phoiblí de bhun Threoir 2004/38/CE. Ós amhlaidh atá, ní féidir sonraí pearsanta baill teaghlaigh a fhíorú ach amháin nuair a bhaineann na sonraí lena gcuid céannachta agus leis an stádas atá acu, agus sa mhéid go bhfuil na sonraí sin ábhartha chun measúnú a dhéanamh ar an mbagairt slándála a d’fhéadfadh a bheith i gceist leo. Go deimhin, níor cheart scrúdú a dhéanamh ar a gcuid iarratas ar víosaí ach amháin i gcoinne na nábhar imní atá ann ó thaobh slándála de, agus ní na hábhair imní a bhaineann le rioscaí imirce. (51)I gcomhréir le hAirteagal 1 agus le hAirteagal 2 de Phrótacal Uimh. 22 maidir le seasamh na Danmhairge, rud atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh an Rialacháin seo, agus níl sí faoi cheangal aige ná faoi réir a chur i bhfeidhm. Ós rud é go gcuireann an Rialachán seo le acquis Schengen, cinnfidh an Danmhairg, i gcomhréir le hAirteagal 4 den Phrótacal sin, laistigh de thréimhse sé mhí tar éis don Chomhairle cinneadh a dhéanamh ar an Rialachán seo, an gcuirfidh sí chun feidhme ina dhlí náisiúnta é. (52)Is é atá sa Rialachán seo forbairt ar fhorálacha acquis Schengen nach bhfuil an Ríocht Aontaithe rannpháirteach iontu, i gcomhréir le Cinneadh 2000/365/CE ón gComhairle; dá bhrí sin, níl an Ríocht Aontaithe rannpháirteach i nglacadh an Rialacháin seo ná níl sí faoi cheangal aige ná faoi réir a chur i bhfeidhm. (53)Is é atá sa Rialachán seo forbairt ar fhorálacha acquis Schengen nach bhfuil Éire rannpháirteach iontu, i gcomhréir le Cinneadh 2002/192/CE ón gComhairle; dá bhrí sin, níl Éire rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. (54)Maidir leis an Íoslainn agus leis an Iorua, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích ag Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá thír sin le acquis Schengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear in Airteagal 1, pointe A de Chinneadh 1999/437/CE ón gComhairle. (55)Maidir leis an Eilvéis, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear i bpointe A d’Airteagal 1 de Chinneadh 1999/437/CE ón gComhairle, arna léamh i gcomhar le hAirteagal 3 de Chinneadh 2008/146/CE ón gComhairle agus le hAirteagal 3 de Chinneadh 2008/149/CGB ón gComhairle. (56)Maidir le Lichtinstéin, is é atá sa Rialachán seo forbairt ar fhorálacha acquis Schengen de réir bhrí an Phrótacail idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquisSchengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear i bpointe A d’Airteagal 1 de Chinneadh 1999/437/CE ón gComhairle arna léamh i gcomhar le hAirteagal 3 de Chinneadh 2011/350/AE ón gComhairle agus le hAirteagal 3 den Chinneadh 2011/349/AE ón gComhairle. (57)Is é atá sa Rialachán seo, seachas do Airteagal 22r, gníomh atá ag cur le acquis Schengen, nó gníomh atá gaolmhar leis ar dhóigh eile, de réir mar is brí le hAirteagal 3(2) d’Ionstraim Aontachais 2003, le hAirteagal 4(2) d’Ionstraim Aontachais 2005, agus le hAirteagal 4(2) d’Ionstraim Aontachais 2011 faoi seach, cé is moite d’fhorálacha a ndearnadh feidhm a thabhairt dóibh maidir leis an mBulgáir agus leis an Rómái